Πέμπτη 29 Ιούνη 2017\nΟι συνδικαλιστικές οργανώσεις που συμμετείχαν\nΣτη Διεθνή Συνδικαλιστική Συνάντηση συμμετείχαν εκπρόσωποι από τις εξής συνδικαλιστικές οργανώσεις:\nΠαγκόσμια Συνδικαλιστική Ομοσπονδία (ΠΣΟ - WFTU)\nΣυνομοσπονδία SLOGA (Σερβία)\nΣυνομοσπονδία KSOM (ΠΓΔΜ)\nΠαγκύπρια Εργατική Ομοσπονδία (ΠΕΟ - Κύπρος)\nΣυνδικαλιστική Οργάνωση Unione Sindacale di Base (USB - Ιταλία)\nΟμοσπονδία Workers Union Coalition (Παλαιστίνη)\nΣυνδικάτο Εκπαιδευτικών KTOEOS (Κύπρος)\nΓενική Συνομοσπονδία Εργαζομένων Συρίας (GFTU)\nΟμοσπονδία Τροφίμων Αιγύπτου GTUAFILW\nΟμοσπονδία Μεταφορών Τουρκίας Nakliyat - Is,\nΣυνδικάτο Ξενοδοχοϋπαλλήλων Τουρκίας - TOLEYIS\nΟμοσπονδία Μετάλλου Τουρκίας Birlesik Metal Is.\nΤην πρωτοβουλία του ΠΑΜΕ χαιρέτισαν επίσης με μηνύματά τους συνδικαλιστικές οργανώσεις από την Βοσνία, την Κύπρο, την Παλαιστίνη, το Ιράκ, καθώς και ομάδα συνδικαλιστών από τις ΗΠΑ.\nΕργαζόμενοι στον Επισιτισμό: Οι οικονομικές εξελίξεις στον κλάδο, οι συνθήκες που βιώνουν οι εργαζόμενοι, η προσπάθεια για την οργάνωση της πάλης τους - Συνέχεια στο αφιέρωμα του «Ριζοσπάστη» μπροστά στην απεργία του κλάδου στις 20 Ιούλη\nΔιεθνής Συνδικαλιστική Σύσκεψη Θεσσαλονίκης: Ρεπορτάζ από τη Συνάντηση Συνδικάτων και Συνδικαλιστών από τα Βαλκάνια και χώρες της ευρύτερης περιοχής που οργάνωσε το ΠΑΜΕ στη Θεσσαλονίκη\nΤη σημασία της πρωτοβουλίας που πήρε το ΠΑΜΕ με το Διήμερο που οργάνωσε στη Θεσσαλονίκη υπογράμμισαν όλες οι συνδικαλιστικές αντιπροσωπείες που συμμετείχαν στη Συνάντηση.\nΜιλώντας στον «Ριζοσπάστη» για την πανελλαδική αντιιμπεριαλιστική διαδήλωση στη Θεσσαλονίκη, ο Ζέλικο Βεσελίνοβιτς, πρόεδρος της Συνομοσπονδίας SLOGA από τη Σερβία, σημείωσε: «Ηταν η καλύτερη κινητοποίηση που έχω δει στη ζωή μου, είχε πάρα πολλή ενέργεια, πάρα πολλούς ανθρώπους που ήθελαν να αγωνιστούν. Ηταν η πιο όμορφη στιγμή της ζωής μου η στιγμή που απευθύνθηκα στη συγκέντρωση και στους αγωνιστές από το ΠΑΜΕ. Θα προσπαθήσω να ενημερώσω όσο το δυνατόν περισσότερους εργαζόμενους στη Σερβία και να τους μεταφέρω το μήνυμα αυτής της κινητοποίησης. Επίσης, θα προσπαθήσουμε να οργανώσουμε τέτοιες κινητοποιήσεις στη Σερβία και θα είμαστε περήφανοι να έχουμε τη στήριξη του ΠΑΜΕ σε αυτό». Δίνοντας έμφαση στη σημασία της διεθνιστικής αλληλεγγύης, τόνισε ότι αυτή «παίζει πολύ σημαντικό ρόλο μέσα στους αγώνες, επειδή χωρίς αλληλεγγύη δεν είμαστε αρκετά δυνατοί για να παλέψουμε ενάντια στον ιμπεριαλισμό».\nΣτον «Ριζοσπάστη» μίλησε και ο Χατέμ Αλ Τζαγκάσι, πρόεδρος της Γενικής Συνομοσπονδίας Εργαζομένων Συρίας (GFTU), σημειώνοντας ότι «ήταν τιμή μας να πάρουμε μέρος στη χτεσινή κινητοποίηση γιατί με αυτό τον τρόπο στάλθηκε ένα πολύ δυνατό μήνυμα στο ΝΑΤΟ και στην ΕΕ ότι η εργατική τάξη είναι δυνατή, είναι εδώ και θα συνεχίσει να αγωνίζεται. Το πιο σημαντικό είναι ότι η χτεσινή διαδήλωση αντικατοπτρίζει την ενότητα της εργατικής τάξης σε εθνικό και σε διεθνές επίπεδο».\nΣΥΝΑΝΤΗΣΗ ΣΥΝΔΙΚΑΤΩΝ ΚΑΙ ΣΥΝΔΙΚΑΛΙΣΤΩΝ ΑΠΟ ΤΑ ΒΑΛΚΑΝΙΑ ΚΑΙ ΤΙΣ ΧΩΡΕΣ ΤΗΣ ΕΥΡΥΤΕΡΗΣ ΠΕΡΙΟΧΗΣ\nΝα ενισχυθούν η πάλη και ο συντονισμός ενάντια στους ιμπεριαλιστικούς σχεδιασμούς\nΣυνδικαλιστικές αντιπροσωπείες από τα Βαλκάνια και την ευρύτερη περιοχή ανταποκρίθηκαν στην πρωτοβουλία του ΠΑΜΕ\nΜε την πραγματοποίηση της Διεθνούς Συνάντησης Συνδικάτων και Συνδικαλιστών από τα Βαλκάνια και τις χώρες της ευρύτερης περιοχής, μία μέρα μετά την πανελλαδική κινητοποίηση στο ΝΑΤΟικό στρατηγείο της Θεσσαλονίκης, ολοκληρώθηκε την Κυριακή 25/6 το Διήμερο Βαλκανικής Αντιπολεμικής και Αντιιμπεριαλιστικής Δράσης Συνδικάτων που οργάνωσε στη Θεσσαλονίκη το ΠΑΜΕ.\nΟπως σημειώθηκε και στην εισηγητική ομιλία στη Συνάντηση εκ μέρους του ΠΑΜΕ, η επιλογή της Θεσσαλονίκης συνδέεται με το γεγονός ότι είναι μια πόλη με ιδιαίτερη διεθνιστική σημασία για το ταξικό συνδικαλιστικό κίνημα της χώρας, καθώς σ' αυτήν έδρασε η πρώτη μεγάλη, διεθνιστική, ταξικά προσανατολισμένη συνδικαλιστική οργάνωση της χώρας, η Φεντερασιόν, μια οργάνωση που συσπείρωνε στις γραμμές της αγωνιστές εργάτες όλων των εθνικοτήτων, Ελληνες, Τούρκους, Βούλγαρους, Σέρβους, Ισραηλίτες κ.ά., μια οργάνωση που δεν λύγισε στα καλέσματα μίσους των ιμπεριαλιστών του Α' Παγκοσμίου Πολέμου, αλλά κράτησε ψηλά τη σημαία της εργατικής τάξης.\nΤόσο από την εισήγηση όσο και από τη συζήτηση, αναδείχθηκε η ανάγκη τα συνδικάτα, παράλληλα με τον αγώνα για το μισθό, την Κοινωνική Ασφάλιση, τη δωρεάν Υγεία και Παιδεία, να δυναμώσουν τον αγώνα ενάντια στους σχεδιασμούς των ιμπεριαλιστών, ενάντια στους ιμπεριαλιστικούς οργανισμούς, το ΝΑΤΟ, την ΕΕ, ενάντια στις αντεργατικές κυβερνήσεις σε κάθε χώρα, ενάντια στους επιχειρηματικούς ομίλους.\nΑπό τις εργασίες της Διεθνούς Συνδικαλιστικής Σύσκεψης\n«Δεν έχουμε τίποτα να χωρίσουμε με την εργατική τάξη άλλων χωρών, με τους άλλους λαούς. Αντίθετα, μας ενώνει το κοινό συμφέρον της πάλης για μία ζωή χωρίς πλούτο και φτώχεια, χωρίς αφεντικά», υπογραμμίστηκε στην εισηγητική ομιλία του ΠΑΜΕ, «ο αγώνας μας θα γίνεται αποτελεσματικός στο βαθμό που συνδέει την υπεράσπιση συνόρων και κυριαρχικών δικαιωμάτων, την πάλη για να ζήσουν ειρηνικά οι λαοί με την πάλη για την ανατροπή του βάρβαρου εκμεταλλευτικού συστήματος, που αποδεδειγμένα γεννάει και θρέφει τη φτώχεια, την ανεργία, τους πολέμους και την προσφυγιά».\nΟπως αναφέρθηκε, επιδίωξη είναι να ενισχυθεί η κοινή δράση των συνδικάτων, να συσπειρώσει ακόμα περισσότερες δυνάμεις, ακόμα περισσότερες συνδικαλιστικές οργανώσεις και των Βαλκανίων αλλά και της ευρύτερης περιοχής. Να δημιουργηθεί σε Βαλκάνια και Ευρώπη ένας ισχυρός αγωνιστικός πόλος, που θα προετοιμάζει τους εργαζόμενους σε όλες τις χώρες και με όπλο την αλληλεγγύη θα δρα από κοινού απέναντι στην επίθεση του μεγάλου κεφαλαίου σε όλα τα ζητήματα.\nΣε αυτό το πλαίσιο, ανάμεσα στις πρωτοβουλίες που προτάθηκαν εισηγητικά, περιλαμβάνονται οι εξής: Διοργάνωση πανευρωπαϊκής συνάντησης με θέμα το ρόλο της ΕΕ και του ΝΑΤΟ. Οργάνωση κοινής μέρας δράσης των συνδικάτων ενάντια στον ιμπεριαλιστικό πόλεμο. Πρωτοβουλίες αλληλεγγύης στους λαούς της Παλαιστίνης, της Συρίας, της Κούβας, του Ιράκ, της Λιβύης. Καμπάνια αλληλεγγύης στους πρόσφυγες και μετανάστες. Προσπάθεια συντονισμού απέναντι στην επιθετικότητα των εργοδοτών, όπως εκφράζεται σε κάθε χώρα, με απολύσεις και άλλες μορφές. Προτάθηκε επίσης τις επόμενες μέρες οι συνδικαλιστικές οργανώσεις που συμμετείχαν στο Διήμερο να διαμορφώσουν κοινό κείμενο με τα αποτελέσματα της Συνάντησης, αλλά και τους τρόπους με τους οποίους σχεδιάζουν να δώσουν συνέχεια στην κοινή τους δράση.\nΟι ιμπεριαλιστές τη Γη ξαναμοιράζουν...\nΟ Γ. Πέρρος έκανε την εισηγητική ομιλία εκ μέρους της Εκτελεστικής Γραμματείας του ΠΑΜΕ\nΞεκινώντας την παρουσίαση της εισήγησης στη συνάντηση εκ μέρους της Εκτελεστικής Γραμματείας του ΠΑΜΕ, ο Γιώργος Πέρρος στάθηκε στο περιεχόμενο της πρωτοβουλίας και ευχαρίστησε τους εκπροσώπους των Συνδικάτων για την παρουσία τους, ιδιαίτερα τους Τούρκους συναγωνιστές που συμμετείχαν ξεπερνώντας εμπόδια και κινδύνους, για να σταλεί από κοινού το μήνυμα και από τις δυο μεριές του Αιγαίου ότι οι λαοί δεν έχουν τίποτα να χωρίσουν, έχουν τα ίδια βάσανα, τις ίδιες ανάγκες.\nΑναφερόμενος στις εξελίξεις στην ευρύτερη περιοχή, ο Γ. Πέρρος σημείωσε:\n«Οι εργαζόμενοι του κόσμου γινόμαστε μάρτυρες της εξάπλωσης των πολεμικών εστιών σε όλο και περισσότερες περιοχές, ειδικά στη γειτονιά μας. Οι λαοί των Βαλκανίων πληρώνουν τις συνέπειες της αλλαγής συνόρων, του διαμελισμού κρατών και της συνεχούς καλλιέργειας του εθνικιστικού μίσους, της μπότας των ΗΠΑ - ΝΑΤΟ - ΕΕ στο πλαίσιο του καπιταλιστικού ανταγωνισμού τους με Ρωσία και Κίνα, των συμφερόντων των αστικών τάξεων των χωρών της περιοχής. Στην Ανατολική Ευρώπη, σε Γεωργία, Ουκρανία, εκφράστηκε εμπόλεμα η διαπάλη μεταξύ ΝΑΤΟ - Ρωσίας, ενώ στη Ρουμανία πραγματοποιήθηκε η τεραστίων διαστάσεων πολεμική άσκηση του ΝΑΤΟ "Noble Jump", κλιμακώνοντας την ένταση.\n(...) Στη Μέση Ανατολή, οι λαοί της Λιβύης, του Ιράκ και του Αφγανιστάν βιώνουν τις συνέπειες των ιμπεριαλιστικών επεμβάσεων. Ο λαός της μαρτυρικής Συρίας βρίσκεται στη δίνη της πολυετούς ιμπεριαλιστικής επέμβασης και των ανταγωνισμών, όπου εμπλέκονται μια σειρά ιμπεριαλιστικές δυνάμεις. Από τη μια οι τζιχαντιστές που χρηματοδοτήθηκαν από ΗΠΑ - ΕΕ και τις πετρελαιομοναρχίες του Κόλπου και, από την άλλη, οι ΗΠΑ, λοιποί πρόθυμοι, μεταξύ των οποίων και η ελληνική κυβέρνηση. Ταυτόχρονα, μερίδιο στη λεία και ρόλο διεκδικούν Ρωσία, Τουρκία, Ιράν, με τον τρόπο της και η Κίνα και άλλες χώρες. Σαν κοράκια περιμένουν να τραφούν από τις σάρκες του συριακού λαού.\n(...) Η παρουσία ΕΕ - ΝΑΤΟ στο Αιγαίο αποθρασύνει την προκλητικότητα της αστικής τάξης της Τουρκίας, με συνεχείς παραβιάσεις των κυριαρχικών δικαιωμάτων της Ελλάδας, όπως και της κυπριακής ΑΟΖ.\n(...) Δυναμώνει ο εθνικισμός στην Αλβανία, συνολικά στα Βαλκάνια, καταζητούμενος πρώην διοικητής του UCK πάει για πρωθυπουργός στο Κόσσοβο, ρατσιστικές δολοφονικές εγκληματικές οργανώσεις ενισχύονται και χρηματοδοτούνται, όπως στην Ελλάδα η Χρυσή Αυγή. Εγείρονται ξανά ζητήματα μειονοτήτων και συνόρων. Οι ιμπεριαλιστές τη Γη ξαναμοιράζουν.\nΣτην ευρύτερη περιοχή των Βαλκανίων προωθούνται αγωγοί, αξιοποιούνται κοιτάσματα, στο όνομα του στόχου της ΕΕ να αποκτήσει ενεργειακή αυτάρκεια και να απεξαρτηθεί από την τροφοδοσία της Ρωσίας με φυσικό αέριο. Την ώρα που η Τουρκία αμφισβητεί το μισό Αιγαίο, που οι προκλήσεις της Αλβανίας περί Μεγάλης Αλβανίας και Τσαμουριάς συνεχίζονται, ο αγωγός ΤΑΡ χτίζεται σε αγαστή συνεργασία Ελλάδας, Τουρκίας, Αλβανίας. Οι μπίζνες για την Ενέργεια, που στήνονται σε όλη την Ανατολική Μεσόγειο, κλιμακώνουν τους ανταγωνισμούς για το ποιος όμιλος θα επικρατήσει σε βάρος των ανταγωνιστών του, εντείνουν τη διαμάχη ανάμεσα σε καπιταλιστικά κράτη για το ποιο διαθέτει τα δικαιώματα εκμετάλλευσης σε ποιες καθορισμένες ΑΟΖ, ποιος θα έχει τον έλεγχο κρίσιμων περασμάτων Ενέργειας. Εδώ οφείλονται και οι ανταγωνισμοί που εκτυλίσσονται αυτήν την περίοδο σε βαλκανικές χώρες, με ενδοαστικές αντιθέσεις στην κάθε χώρα και εμπλοκή δυνάμεων όπως οι ΗΠΑ, η Ρωσία και η ΕΕ. Αντιθέσεις που συνδέονται ακόμη και με αλλαγές συνόρων, αξιοποιώντας ως μοχλό και το δηλητήριο του εθνικισμού».\nΥψώνουμε τη σημαία των συμφερόντων της εργατικής τάξης\nΑναφερόμενος στις ευθύνες του εργατικού κινήματος, ο Γ. Πέρρος υπογράμμισε:\n«Σε αυτές τις συνθήκες, είναι αναγκαίο το εργατικό κίνημα κάθε χώρας να προετοιμάζει τους εργαζόμενους ώστε να μη στοιχηθούν πίσω από ξένες προς τα συμφέροντά τους σημαίες. Οπως σε καιρό ιμπεριαλιστικής "ειρήνης" οι εργαζόμενοι δεν πρέπει να δέχονται να τους κόβουν το μισθό για την κερδοφορία των αφεντικών τους, έτσι και σε καιρό πολέμου δεν θα πρέπει να δεχτούν "να σκοτώνονται οι λαοί για τ' αφέντη το φαΐ".\nΕχουμε χρέος να δυναμώσει μέσα στην εργατική τάξη κάθε χώρας η πάλη ενάντια στον εθνικισμό, την ξενοφοβία, τους ιμπεριαλιστικούς σχεδιασμούς. Να δυναμώσει η αλληλεγγύη με τους άλλους λαούς, η αλληλεγγύη στους πρόσφυγες και μετανάστες, η απομόνωση των φασιστών. Δεν μπορεί αυτά τα προβλήματα να είναι έξω από τα συνδικάτα, γιατί οι εργαζόμενοι δεν έχουν κανένα συμφέρον να χύσουν το αίμα τους για τα αφεντικά.\n(...) Γι' αυτό παλεύουμε για:\n-- Καμιά συμμετοχή στις ιμπεριαλιστικές επεμβάσεις και πολέμους εκτός συνόρων. Καμία εμπλοκή στα σφαγεία του ΝΑΤΟ και της ΕΕ.\n-- Λέμε όχι στις πολεμικές δαπάνες για δράση έξω από τα σύνορα, διεκδικούμε δαπάνες για κάλυψη των αναγκών της εργατικής, λαϊκής οικογένειας.\nΔεν μπαίνουμε κάτω από την ξένη, εχθρική για μας, σημαία της πλουτοκρατίας των χωρών μας και των συμμάχων τους. Υψώνουμε τη σημαία των συμφερόντων της εργατικής τάξης, ενάντια στα καλέσματα για ταξική συνεργασία και εθνική συναίνεση.\nΠαλεύουμε ενάντια στους άδικους πολέμους, για την εξάλειψη των αιτιών που τους προκαλούν.\nΑλληλεγγύη το όπλο των λαών».\nΧαιρετισμός από την ΠΣΟ\nΧαιρετίζοντας τις εργασίες της Διεθνούς Συνδικαλιστικής Σύσκεψης, ο Βαλεντίν Πάντσο, αντιπρόεδρος της ΠΣΟ, σημείωσε μεταξύ άλλων: «Ο ιμπεριαλισμός, για να ξεπεράσει τη βαθιά κρίση του καπιταλιστικού συστήματος, καταφεύγει σε πολέμους για τους οποίους χρησιμοποιεί το οπλισμένο του χέρι, το ΝΑΤΟ. (...) Η αποστολή και ο αγώνας των εργαζομένων του κόσμου είναι για την ειρήνη ανάμεσα στους λαούς, αλλά για να υπάρχει πραγματική ειρήνη ανάμεσα στους λαούς, πρέπει το καπιταλιστικό σύστημα να καταστραφεί από τα θεμέλιά του, να νικηθεί ο ιμπεριαλισμός και να σβήσει το ΝΑΤΟ από προσώπου γης».\nΤοποθετήσεις των αντιπροσωπειών που συμμετείχαν στη Συνάντηση\nΤην επίθεση που βιώνουν οι εργαζόμενοι στις χώρες τους, ενάντια στα μισθολογικά και εργασιακά δικαιώματά τους, ενάντια στη συνδικαλιστική δράση, στο δικαίωμα στην οργάνωση σε συνδικάτα και στο δικαίωμα της απεργίας, την ίδια ώρα που πολλαπλασιάζονται οι εστίες έντασης και πολέμου εξαιτίας των ιμπεριαλιστικών ανταγωνισμών, μετέφεραν οι ομιλητές των συνδικαλιστικών οργανώσεων από το εξωτερικό που συμμετείχαν στη Συνάντηση, επικροτώντας την πρωτοβουλία του ΠΑΜΕ και επιβεβαιώνοντας την ανάγκη να δυναμώσει ο κοινός αγωνιστικός βηματισμός των οργανώσεων.\nΟ Χατέμ Αλ Τζαγκάσι, από τη Γενική Συνομοσπονδία Εργαζομένων Συρίας (GFTU), αναφέρθηκε στις δραματικές συνέπειες του πολέμου, με τα χιλιάδες θύματα, τα εκατομμύρια πρόσφυγες, αλλά και στις δυσκολίες του πληθυσμού που παλεύει να επιβιώσει στην κατεστραμμένη Συρία. Ανέφερε ότι η εργατική τάξη της Συρίας παλεύει ενάντια στη βαρβαρότητα που βιώνει εξαιτίας του ανταγωνισμού των μονοπωλίων.\nΟ Δημήτρης Χριστοδούλου, μέλος του Εκτελεστικού Συμβουλίου της Παγκύπριας Εργατικής Ομοσπονδίας και Επαρχιακός Γραμματέας της ΠΕΟ Λεμεσού, σημείωσε ότι «η Κύπρος είναι μια από τις χώρες που υποφέρει από τα γεωστρατηγικά παιχνίδια του ιμπεριαλισμού. Η ΠΕΟ, σε συνεργασία με τα τουρκοκυπριακά συνδικάτα μέλη της ΠΣΟ, συνεχίζει τον κοινό αγώνα για την επανένωση της Κύπρου. Για την απαλλαγή της από την ξένη στρατιωτική παρουσία. Αντιτάχθηκε στις κοινές στρατιωτικές ασκήσεις με μονάδες του ισραηλιτικού στρατού στο κυπριακό έδαφος και είναι ενάντια στην ένταξη της Κύπρου στο ΝΑΤΟ».\nΟ Ζεκί Ολκούν, από την Ομοσπονδία Μεταφορών Τουρκίας Nakliyat - Is, τόνισε ότι «ο ιμπεριαλισμός είναι ο εχθρός όλων των λαών του κόσμου. Οι ιμπεριαλιστές ΗΠΑ - ΕΕ καταδικάζουν τους λαούς στη φτώχεια και στην πείνα, σφαγιάζουν τους λαούς. (...) Στην Τουρκία η κυβέρνηση, με την κατάσταση έκτακτης ανάγκης, προχωρά σε περιστολή ελευθεριών, μαζικές απολύσεις, τσάκισμα των εργατικών δικαιωμάτων, προσπαθεί να νομιμοποιήσει το καθεστώς της σκλαβιάς με το σύστημα της μίσθωσης εργαζομένων».\nΟ Μαριάν Ριτέσκι, από τη Συνομοσπονδία KSOM της ΠΓΔΜ, δήλωσε ενθουσιασμένος από τη μεγάλη αντιιμπεριαλιστική διαδήλωση του Σαββάτου, η οποία όπως είπε επιβεβαιώνει ότι οι εργαζόμενοι έχουν τη δύναμη να παλέψουν και να νικήσουν τη νέα τάξη των ιμπεριαλιστών.\nΗ Νουράν Γκιουλένς, από την Ομοσπονδία Μετάλλου Τουρκίας Birlesik Metal Is, τόνισε ότι «η αντιιμπεριαλιστική πάλη είναι ζωτικής σημασίας για την εργατική τάξη. Οι ιμπεριαλιστές μειώνουν το βιοτικό επίπεδο δραματικά, βάζουν τους λαούς να πολεμούν, στέλνουν τα παιδιά μας να σκοτώνονται. Αυτοί οι πόλεμοι δεν είναι δικοί μας πόλεμοι». Επίσης, αναφέρθηκε στις άθλιες συνθήκες διαβίωσης των 3 εκατομμυρίων Σύρων προσφύγων που ζουν στην Τουρκία και στην υποκριτική συμπεριφορά των λεγόμενων αναπτυγμένων χωρών, που έκλεισαν τα σύνορα αρνούμενες να δεχθούν πρόσφυγες.\nΟ Σαμί Μοχάμεντ Ραζίκ, από την Ομοσπονδία Τροφίμων της Αιγύπτου GTUAFILW, ανέφερε ότι το σύνθημα της Διεθνούς Συνάντησης «Με τους εργαζόμενους όλων των χωρών για έναν κόσμο χωρίς εκμετάλλευση, πολέμους, προσφυγιά» επιβεβαιώνει την ανάγκη ενίσχυσης της αλληλεγγύης της εργατικής τάξης όλου του κόσμου. Στάθηκε στην ευθύνη των συνδικάτων να ενημερώνουν τους εργαζόμενους για τους επικίνδυνους ιμπεριαλιστικούς σχεδιασμούς και να οργανώνουν την αντίστασή τους.\nΟ Φεντερίκο Φορνασάρι, από τη συνδικαλιστική οργάνωση Unione Sindacale di Base (USB) από την Ιταλία, σημείωσε ότι «οι μορφές της εκμετάλλευσης αλλάζουν, αλλά αυτό που παραμένει ίδιο είναι η λύση που μπορεί να βρει ο καπιταλισμός για να βγει από την κρίση του, ο πόλεμος». «Ο αγώνας ενάντια στον πόλεμο είναι αναπόσπαστο κομμάτι του αγώνα ενάντια στον καπιταλισμό», υπογράμμισε.\nΟ Μοχάμεντ Γιάγια από την Ομοσπονδία Workers Union Coalition από την Παλαιστίνη, αναφέρθηκε στη βάρβαρη κατοχή της Παλαιστίνης, στο μεγάλο ποσοστό ανεργίας που αναγκάζει το λαό να μεταναστεύει σε άλλες χώρες, αλλά και στις προσπάθειες των ιμπεριαλιστών να ελέγξουν την περιοχή της Μέσης Ανατολής και τους δρόμους της Ενέργειας.\nΟ Ταχίρ Κοκσεμπέλ, από το Συνδικάτο Εκπαιδευτικών KTOEOS από την Κύπρο, αναφέρθηκε στις ιδιωτικοποιήσεις, τις εργολαβίες, την κατάργηση δημόσιων υπηρεσιών που προωθούνται κατ' απαίτηση των επιχειρηματικών ομίλων.\nΟ Φαχρί Κάγια, από το Συνδικάτο Ξενοδοχοϋπαλλήλων Τουρκίας - TOLEYIS, αναφέρθηκε στον προσανατολισμό της δράσης του Συνδικάτου, το οποίο, όπως είπε, «καλεί την εργατική τάξη σε οργάνωση και αγώνα ενάντια στον ιμπεριαλισμό στις χώρες τους και παγκόσμια. Μπορούμε με την οργάνωση της δύναμης της εργατικής τάξης να πετύχουμε την ήττα του καπιταλισμού», είπε.\nΟ Ζέλικο Βεσελίνοβιτς, πρόεδρος της Συνομοσπονδίας SLOGA της Σερβίας, αναφέρθηκε στις διαδικασίες ένταξης της Σερβίας στην ΕΕ και το ΝΑΤΟ, που προωθεί η κυβέρνηση, και κατήγγειλε το ρόλο των συνδικάτων που παίρνουν θέση στο πλευρό της.\nΔιαβάστε περισσότερα για τον κλάδο στον άρθρο «Ο κλάδος του Επισιτισμού σήμερα» στην «Κομμουνιστική Επιθεώρηση», τεύχος 2016/6.\nΚέρδη στο... πιάτο του κεφαλαίου από την εκμετάλλευση χιλιάδων εργαζομένων\nΣυνεχίζοντας τη θεματολογία και τα ρεπορτάζ του μπροστά στην απεργία των εργαζομένων στον Επισιτισμό - Τουρισμό στις 20 Ιούλη, ο «Ριζοσπάστης» εστιάζει σήμερα ειδικότερα στον Επισιτισμό, στις οικονομικές εξελίξεις, την εκμετάλλευση των εργαζομένων που απασχολούνται σε αυτόν, αλλά και την προσπάθεια των ταξικών δυνάμεων για την οργάνωση της πάλης τους. Σε αυτό το πλαίσιο, παρουσιάζει μια σειρά ενδεικτικά στοιχεία γύρω από τα παραπάνω ζητήματα, ενώ δημοσιεύει επίσης άρθρο ειδικά για τους διανομείς (ντελιβεράδες) που εργάζονται στον κλάδο.\nΟι βασικές εξελίξεις στον κλάδο\nΟ Επισιτισμός ως κλάδος περιλαμβάνει δραστηριότητες που αφορούν τη διατροφή, ενώ συνδέεται με υπηρεσίες που περιλαμβάνουν τον τουρισμό, τη διασκέδαση και αναψυχή. Ενδεικτικό της δραστηριότητας που αναπτύσσεται στον κλάδο είναι το γεγονός ότι πέντε στις δέκα επιχειρήσεις που ξεκίνησαν να λειτουργούν το 2015 ανήκαν στην κατηγορία της εστίασης.\nΩστόσο, η μεγέθυνση του κλάδου εστίασης ξεκίνησε πριν από τουλάχιστον δύο δεκαετίες, με την αλλαγή των όρων της κοινωνικής ζωής, που έχουν επιδράσει και στις διατροφικές συνήθειες. Ακόμη και οι ίδιες οι συνθήκες δουλειάς των εργαζομένων, με την κατάργηση της σταθερής εργασίας και του σταθερού εργάσιμου χρόνου, καθώς και ο περιορισμός του διαθέσιμου ελεύθερου χρόνου των λαϊκών οικογενειών, έχουν μεγαλώσει την ανάγκη για παραγγελία έτοιμου φαγητού. Ακριβώς αυτήν την ανάγκη έρχεται να εκμεταλλευτεί το κεφάλαιο, επενδύοντας σε μια σειρά οικονομικές δραστηριότητες που σχετίζονται με τη μαζική εστίαση.\nΑπό τη συμμετοχή εργαζομένων του κλάδου σε πανεργατική απεργία\nΤαυτόχρονα, τα ρεκόρ εισερχόμενου τουρισμού την τελευταία τριετία έχουν τη δική τους συμβολή στην λειτουργία χιλιάδων επισιτιστικών καταστημάτων στις μεγάλες πόλεις και τις τουριστικές περιοχές.\nΕίναι χαρακτηριστικό ότι το 2013 ο κύκλος εργασιών στην εστίαση αντιστοιχούσε στο 60% του συνολικού κύκλου εργασιών του τουριστικού κλάδου καταλυμάτων - εστίασης, ενώ το 80% των επιχειρήσεων του κλάδου του τουρισμού δραστηριοποιούνταν στην εστίαση. Αντίστοιχα, το 73% των απασχολούμενων και το 65% των μισθωτών του κλάδου καταλυμάτων - εστίασης εργάζονταν σε επιχειρήσεις εστίασης.\nΠαράλληλα με την ανάπτυξη του συγκεκριμένου κλάδου, από τη δεκαετία του 2000 ενισχύθηκαν οι τάσεις συγκέντρωσης και συγκεντροποίησης του κεφαλαίου.\nΑναπτύχθηκε το catering, γενικότερα η βιομηχανία τροφοδοσίας έτοιμου φαγητού, που βασίζεται σε βιομηχανικές μεθόδους και τροφοδοτεί εργασιακούς χώρους, μεταφορές, ιδρύματα, συνέδρια, εκδηλώσεις, τελετές, ακόμα και ξενοδοχεία. Κυριαρχούν μεγάλοι μονοπωλιακοί όμιλοι, εγχώριοι και διεθνείς («Vivartia», «Newrest» κ.ά.). Εκεί η συγκέντρωση κεφαλαίου είναι πολύ υψηλή. Οι 4 από τις 6 ισχυρότερες εταιρείες του κλάδου εστίασης προέρχονται από τον υποκλάδο του catering, με τζίρους δεκάδων εκατομμυρίων ευρώ.\nΕγχώριοι και διεθνείς μονοπωλιακοί όμιλοι fast-food, pizza, ενίσχυσαν περισσότερο τη θέση τους στην αγορά εστίασης, ελέγχοντας μεγάλες αλυσίδες.\nΔημιουργήθηκαν νέες αλυσίδες σε cafe, εστιατόρια, τυροπιτάδικα, ζαχαροπλαστεία - ζαχαρώδη και ψητοπωλεία.\nΟι όμιλοι και οι μεγάλες αλυσίδες στην εστίαση έχουν δημιουργήσει μεγάλα δίκτυα υποκαταστημάτων σε πανελλαδικό επίπεδο, αξιοποιώντας εκτεταμένα τη δικαιόχρηση (franchise). Επεκτείνονται με το franchise, με πυρήνα «μητρικές» εταιρείες και μεταποιητικές μονάδες επεξεργασίας προμαγειρεμένου φαγητού. Δεν είναι μάλιστα τυχαίο ότι αυτές οι αλυσίδες έχουν επενδύσει σε Ευρώπη, Β. Αφρική, Ασία, Αμερική, Αυστραλία και μάλιστα με αυξητική τάση, ακόμα και κατά την περίοδο της κρίσης.\nΓια παράδειγμα, ο όμιλος εστίασης της «Vivartia» έχει παρουσία σε 13 χώρες και επεκτείνεται σε άλλες. Μόνο ο συγκεκριμένος όμιλος εστίασης διαθέτει στην Ελλάδα και στο εξωτερικό πάνω από 420 καταστήματα (εταιρικά και franchise), ενώ ο όμιλος «Γρηγόρης» διαθέτει 280 (εταιρικά και franchise) στην Ελλάδα και σε 4 ακόμα χώρες.\nΗ ίδια εξέλιξη παρουσιάζεται και με τις αλυσίδες cafe, με πιο χαρακτηριστικές περιπτώσεις τα «Mikel» (123 καταστήματα το 2014) και «Coffee Island» (317 καταστήματα στην Ελλάδα και σε πολλές άλλες χώρες), που παίζουν πρωταγωνιστικό ρόλο σε αυτόν τον τομέα και επεκτείνονται σε άλλες χώρες.\nΔιάρθρωση των επιχειρήσεων και της απασχόλησης\nΟι «πολύ μικρές» επιχειρήσεις είναι το 86,5% των επιχειρήσεων, ωστόσο το ποσοστό τους στην απασχόληση είναι σημαντικά μικρότερο και φτάνει το 49%.\nΑντίθετα, τα στοιχεία δείχνουν πως μεγάλο κομμάτι της απασχόλησης συγκεντρώνεται σε επιχειρήσεις μεγέθους 11 - 50 εργαζομένων, που, ενώ συνιστούν το 13% των επιχειρήσεων, απασχολούν το 43,4% των απασχολούμενων του κλάδου. Προκύπτει συνεπώς ένας μεγάλος όγκος μισθωτών που απασχολούνται σε επιχειρήσεις σχετικά μεγάλες και όπου οι σχέσεις εκμετάλλευσης δεν «θολώνουν» λόγω της κοινής εργασίας εργοδότη - εργαζόμενου, όπως συχνά συμβαίνει σε μικρότερες επιχειρήσεις.\nΣυγχρόνως, ένας μεγάλος αριθμός επιχειρήσεων πρακτικά αφορά αυτοαπασχολούμενους, ίσως με έναν εργαζόμενο.\nΣυνολικά στην χώρα, σύμφωνα με τα στοιχεία του συστήματος «Εργάνη» (Οκτώβρης 2016), στον κλάδο της εστίασης απασχολούνται 187.519 εργαζόμενοι, δηλαδή το 10,76% του συνολικού αριθμού των μισθωτών. Ο πραγματικός αριθμός των μισθωτών στον κλάδο, βέβαια, είναι πολύ μεγαλύτερος, καθώς στα επίσημα στοιχεία δεν συνυπολογίζεται η εκτεταμένη αδήλωτη εργασία. Στην Αττική υπολογίζεται πως στον κλάδο του επισιτισμού απασχολούνται πάνω από 120.000 εργαζόμενοι.\nΣε ό,τι αφορά την ηλικιακή σύνθεση, στοιχεία του ΙΚΑ από το 2015 αποτύπωναν ότι το 46% των εργαζομένων ήταν νέοι ηλικίας 15-29 ετών.\nΟργάνωση και πάλη ενάντια στην εκμετάλλευση\nΣε έναν κλάδο με τέτοιο βάρος στην ελληνική οικονομία, στον οποίο τα κέρδη του κεφαλαίου βρίσκονται σε πορεία ανάκαμψης ήδη από το 2014, οι συνθήκες εργασίας που βιώνουν οι εκατοντάδες χιλιάδες εργαζόμενοι σε αυτόν είναι χαρακτηριστικές για τα «οφέλη» της εργατικής τάξης από την καπιταλιστική ανάκαμψη: Εποχικότητα, προσωρινή και ανασφάλιστη εργασία, χωρίς να τηρούνται ούτε τα στοιχειώδη, όπως Συλλογικές Συμβάσεις, Βαρέα και Ανθυγιεινά κ.λπ.\nΣτα επισιτιστικά καταστήματα και τα ζαχαροπλαστεία δεν εφαρμόζεται καμιά Συλλογική Σύμβαση, παρά το γεγονός ότι υπάρχει διαιτητική απόφαση του Οργανισμού Μεσολάβησης και Διαιτησίας. Οι εργοδότες, αξιοποιώντας τη νομοθεσία που θέτει ως προϋπόθεση για την εφαρμογή των ΣΣΕ να είναι μέλη των εργοδοτικών οργανώσεων, αποχωρούν μαζικά από αυτές. Ουσιαστικά οι μισθοί στις περισσότερες περιπτώσεις είναι κάτω κι από τον κατώτατο βασικό μισθό, δηλαδή τα 586 ευρώ μεικτά, ο οποίος είναι 80 τουλάχιστον ευρώ κάτω από όσο προβλέπει η διαιτητική απόφαση, που κι αυτή με τη σειρά της είναι 22% κάτω από αυτή που ίσχυε έως το 2012!\nΟ Γιώργος Σχίζας, μάγειρας και μέλος της Διοίκησης του Συνδικάτου Επισιτισμού - Τουρισμού - Ξενοδοχείων Αττικής, σκιαγραφώντας το τοπίο στον κλάδο, μας μιλά για αμοιβές στο ύψος του βασικού μισθού, ωράρια που «τεντώνονται» καθημερινά και απλώνονται σε όλες τις μέρες της βδομάδας, προβλήματα υγείας που θερίζουν ακόμα και τους πιο νέους σε ηλικία εργαζόμενους. Απέναντι σε αυτή την κατάσταση, συνεχίζει, η οργάνωση των εργαζομένων που δουλεύουν στον επισιτισμό, η ανάδειξη των προβλημάτων που αντιμετωπίζουν και η διεκδίκηση των δικαιωμάτων τους, βρίσκονται σταθερά στον προσανατολισμό του Συνδικάτου.\nΟπως επισημαίνει, οι συνθήκες «γαλέρας» τείνουν να γίνουν κανόνας στους χώρους δουλειάς. Η κλαδική Σύμβαση έχει καταντήσει «κουρελόχαρτο», αφού δεν εφαρμόζεται πουθενά. Σε πολλές περιπτώσεις στην τσέπη των εργαζομένων δεν μπαίνει ούτε ο κατώτερος μισθός, καθώς τον υπονομεύει η αξιοποίηση όλης της «βεντάλιας» των ελαστικών εργασιακών σχέσεων που έχουν εξασφαλίσει στο κεφάλαιο όλες οι αστικές κυβερνήσεις. Τα Δώρα Χριστουγέννων και Πάσχα σπανίως καταβάλλονται. Την ίδια στιγμή που ένας εργαζόμενος «χτυπάει» δεκάωρα, τα ένσημά του είναι «μισά», αντιστοιχούν δηλαδή σε ωράριο μερικής απασχόλησης.\n«Καταστήματα με καθημερινό τζίρο 5.000 ευρώ χρεώνουν στους σερβιτόρους τα λάθη που γίνονται στις παραγγελίες, λάθη που γίνονται κάτω από τις εντατικές συνθήκες δουλειάς και στην πραγματικότητα δεν κοστίζουν στην επιχείρηση», αναφέρει ο Γ. Σχίζας, σημειώνοντας πως πριν λίγους μήνες το Συνδικάτο βρέθηκε έξω από επισιτιστικό κατάστημα καταγγέλλοντας την απόλυση εργαζόμενου που διαμαρτυρήθηκε για τη συγκεκριμένη πρακτική.\nΗ εντατικοποίηση και η πολυαπασχόληση είναι πανταχού παρούσες. Για παράδειγμα, όπως μας εξηγεί, στις αλυσίδες καφεστίασης, ο εργαζόμενος που φτιάχνει καφέ είναι ο ίδιος που πρέπει να καθαρίσει και το μαγαζί, να κουβαλήσει βάρη, να βρίσκεται στο ταμείο. Οι τενοντίτιδες, τα προβλήματα στη μέση και τα γόνατα, τα αυχενικά «θερίζουν» και τους πιο νέους σε ηλικία εργαζόμενους. Είναι αποτελέσματα της πολύωρης ορθοστασίας, των επαναλαμβανόμενων κινήσεων, της δουλειάς σε συνθήκες που υψηλές και χαμηλές θερμοκρασίες εναλλάσσονται, από τις κουζίνες στα ψυγεία και αντίστροφα.\n«Φτάνει πια!». Αυτό που βρίσκεται στα χείλη κάθε εργαζόμενου είναι το μήνυμα που πρέπει να σταλεί μέσα από τη συμμετοχή των εργαζομένων στην απεργία του κλάδου, στις 20 Ιούλη.\n«Δεν μπορούν να διαφημίζουν τα κέρδη και την ανάπτυξη και εμείς να δουλεύουμε κάτω από αυτές τις συνθήκες», σημειώνει ο Γ. Σχίζας και προσθέτει πως οι εργαζόμενοι στον Επισιτισμό, μέσα από το Συνδικάτο τους, το οποίο ενώνει όλο τον κλάδο, πρέπει να διεκδικήσουν τα δικαιώματά τους.\nΕργασιακή γαλέρα... σε δύο τροχούς\nΑντιμέτωποι με την ένταση της εκμετάλλευσης οι διανομείς που εργάζονται στον κλάδο\nΑπό μηχανοκίνητη κινητοποίηση του ΣΕΤΕΠΕ στις αρχές Ιούνη στη Θεσσαλονίκη, με αφορμή τον τραγικό θάνατο διανομέα στη Λάρισα\nΣτον κλάδο του Επισιτισμού, ιδιαίτερα τα τελευταία χρόνια, επεκτείνεται το λεγόμενο delivery, δηλαδή η διανομή έτοιμου φαγητού, σε σύνδεση με το αυξανόμενο μερίδιο μεγάλων αλυσίδων του κλάδου, οι οποίες μπορούν έτσι να εξυπηρετούν μεγαλύτερες περιοχές. Παράλληλα, πέρα από το φαγητό, η «διανομή στο σπίτι» επεκτείνεται και σε άλλα είδη, όπως για παράδειγμα στον καφέ, ενώ πολλές φορές, για να γίνονται πιο ελκυστικές οι υπηρεσίες των καταστημάτων, δίνεται η δυνατότητα σε κάποιον μαζί με την παραγγελία του να ζητάει και τα τσιγάρα του ή την εφημερίδα του κ.λπ.\nΤα παραπάνω έχουν ως αποτέλεσμα να πληθύνουν κατά πολύ τα γνωστά σε όλους μας μηχανάκια με τα κουτιά. Πρόκειται, δηλαδή, για τους εργαζόμενους του κλάδου οι οποίοι πάνω σε δίκυκλα παρέχουν ακριβώς αυτού του είδους τις υπηρεσίες.\nΙδιαίτερα το τελευταίο διάστημα, με αφορμή μια σειρά θανατηφόρα εργατικά «ατυχήματα», δεν ήταν λίγα τα μέσα ενημέρωσης που «ανακάλυψαν» το θέμα. Ούτε λίγο ούτε πολύ, ωστόσο, τα ρεπορτάζ τους καταλήγουν στο «τι τραβάνε τα καημένα τα παιδιά», αποκόπτοντας όμως το θέμα από τη συνολικότερη κατάσταση στους χώρους δουλειάς, από την ίδια την ένταση της εκμετάλλευσης των εργαζομένων για τα κέρδη του κεφαλαίου. Παράλληλα, ο τρόπος που ανέδειξαν κάποια πράγματα ήταν αυτός του «ξαφνιασμένου», αποκρύπτοντας το γεγονός πως οι ταξικές δυνάμεις στον κλάδο σε όλη τη χώρα, μεταξύ των οποίων και το Συνδικάτο Εργατοϋπαλλήλων Τουριστικών και Επισιτιστικών Επιχειρήσεων Θεσσαλονίκης - Πιερίας - Χαλκιδικής (ΣΕΤΕΠΕ), εδώ και χρόνια αναδεικνύουν τους κινδύνους στους χώρους δουλειάς και τις ιδιαίτερα δύσκολες συνθήκες σε ορισμένες ειδικότητες, όπως αυτή των διανομέων.\nΕίναι δύσκολο για κάποιον έστω και να προσεγγίσει τον αριθμό των εργαζομένων που εργάζονται ως διανομείς. Πρόκειται για εργαζόμενους που σε μεγάλο βαθμό απασχολούνται ανασφάλιστοι, συνεπώς αδήλωτοι σε οποιονδήποτε φορέα. Επίσης, έχουμε πολλές διαφορετικές περιπτώσεις. Υπάρχουν εργαζόμενοι που δηλώνονται με άλλες ειδικότητες, για παράδειγμα ως μπουφετζήδες και κάνουν και διανομές. Υπάρχουν άλλοι που εργάζονται σε περισσότερα από ένα καταστήματα. Αλλοι δουλεύουν ως διανομείς ακόμα και σε διαφορετικούς κλάδους, για παράδειγμα στον Επισιτισμό και σε μεταφορικές εταιρείες, και άλλοι δουλεύουν στη διανομή ως δεύτερη δουλειά για να συμπληρώσουν το μεροκάματο.\nΕνα ιδιαίτερο χαρακτηριστικό σε αυτήν τη δουλειά είναι ότι για να εργαστεί κάποιος ως διανομέας, θα πρέπει να έχει δικό του μηχανάκι, το οποίο θα διαθέτει στην εταιρεία! Αυτό συμβαίνει σχεδόν παντού και σημαίνει ότι ο ίδιος ο εργαζόμενος επιβαρύνεται τα έξοδα για τη συντήρηση του οχήματός του, που δεν είναι λίγα, αν σκεφτεί κανένας τα χιλιόμετρα που γίνονται σε καθημερινή βάση. Σαν να μην έφτανε αυτό, αν κάποιος έχει την ατυχία να του χαλάσει το μηχανάκι, σημαίνει αυτόματα ότι χάνει και το μεροκάματο.\nΟπως αναφέραμε και παραπάνω, τα ποσοστά αυτών που δουλεύουν ανασφάλιστοι ή μισοασφαλισμένοι είναι μεγάλα. Και αυτός είναι ένας επιπλέον λόγος επιδείνωσης των συνθηκών εργασίας, καθώς ο ανασφάλιστος εργαζόμενος που πέφτει θύμα ενός τροχαίου δεν είναι καλυμμένος (π.χ. για να πάρει επίδομα ατυχήματος).\nΟσο για τους μισθούς, οι περισσότεροι πληρώνονται με την ώρα. Στην περιοχή μας η εργατοώρα αμείβεται με 3 - 3,5 ευρώ. Με αυτά τα χρήματα ο διανομέας, πέρα από τη συντήρηση του οχήματος, θα πρέπει να καλύψει τις βενζίνες, τα έξοδα για κράνος και άλλον εξοπλισμό κ.ά.!\nΟλα αυτά γίνονται την ώρα που μεροκάματο σημαίνει εργασία υπό οποιεσδήποτε καιρικές συνθήκες. Μέσα σε βροχές, κρύα, ακόμα και χιόνια, η εργοδοσία βγάζει τους διανομείς στο δρόμο, γεγονός που με τη σειρά του αυξάνει κάθετα τους κινδύνους για εργατικά «ατυχήματα».\nΜπορεί τα περισσότερα ΜΜΕ να ανακάλυψαν πρόσφατα το συγκεκριμένο ζήτημα, ωστόσο είναι αμέτρητες οι περιπτώσεις διανομέων που πέφτουν και τσακίζονται και δεν ακούγεται τίποτα. Είναι εργατικά «ατυχήματα» που κάτω από την εργοδοτική τρομοκρατία «κρύβονται», με αποτέλεσμα η συντριπτική πλειοψηφία τους να μη δηλώνονται καν στους αρμόδιους φορείς. Επίσης, ακόμα και αν κάποιος σταθεί τυχερός και δεν χτυπήσει κάποια στιγμή, δεν αποκλείεται να του μείνουν άλλα προβλήματα, όπως κρυοπαγήματα λόγω των συνθηκών εργασίας.\nΟι βάρδιες βγαίνουν από ελάχιστα άτομα, ενώ η εντατικοποίηση εκφράζεται και με το «πήγαινε γρήγορα την παραγγελία, περιμένουν και άλλες». Αναπόφευκτα, αυτό αυξάνει τον κίνδυνο. Δεν είναι λίγες οι φορές που ορισμένοι λένε για τον τρόπο που οδηγούν οι ντελιβεράδες, όμως αυτό είναι έκφραση της μεγάλης πίεσης που τους ασκείται από την εργοδοσία. Και αν τυχόν υπάρξει μια ανάπαυλα στη δουλειά, ούτε και τότε υπάρχει χρόνος ξεκούρασης. Η εργοδοσία θα τους ζητήσει να κάνουν καθαριότητα ή άλλες δουλειές του μαγαζιού.\nΟλα αυτά συμβαίνουν με τον αέρα που παίρνει η εργοδοσία από την αντεργατική πολιτική που προωθούν η σημερινή και οι προηγούμενες κυβερνήσεις. Στο όνομα της ενίσχυσης της επιχειρηματικής δράσης, αφήνουν ελεύθερο το πεδίο, η εργοδοτική αυθαιρεσία πλέον παίρνει ανεξέλεγκτες διαστάσεις. Για ελεγκτικούς μηχανισμούς δεν τίθεται θέμα. Πρόκειται για μηχανισμούς αποδεκατισμένους, εξαιτίας της ίδιας πολιτικής που συνειδητά υποχρηματοδοτεί τους αρμόδιους φορείς, με αποτέλεσμα να αδυνατούν να ανταπεξέλθουν ακόμα και σε στοιχειώδεις ελέγχους.\nΑυτά και πολλά ακόμα είναι που χαρακτηρίζουν την καθημερινότητα ενός διανομέα. Με αυτόν τον τρόπο εκφράζεται η εντατικοποίηση σε αυτήν την ειδικότητα, φαινόμενο που εκφράζεται με τον έναν ή τον άλλο τρόπο σε όλες τις ειδικότητες του κλάδου, συνολικά σε όλους τους χώρους δουλειάς.\nΗ δράση του κλαδικού Συνδικάτου\nΗ ανάδειξη της ανάγκης για κλαδική Συλλογική Σύμβαση Εργασίας με ανάκτηση των απωλειών, η κατοχύρωση και η διεύρυνση των ΒΑΕ και μια σειρά άλλα ζητήματα είναι σταθερά στο επίκεντρο της δράσης του Συνδικάτου. Είναι ζητήματα που έχουν άμεση σχέση και με τα ίδια τα ιδιαίτερα ζητήματα των διανομέων που εργάζονται στον κλάδο.\nΤο θέμα είναι ότι και σε αυτήν την ειδικότητα είναι ακόμα πολύ χαμηλό το επίπεδο οργάνωσης. Οι διανομείς, όπως και πολλοί άλλοι εργαζόμενοι, νιώθουν μόνοι τους απέναντι στην επίθεση της εργοδοσίας. Εμείς, από την άλλη, κάνουμε ό,τι μπορούμε για να καταλάβουν οι συνάδελφοί μας ότι αυτό δεν ισχύει. Είχαν και θα έχουν στο πλευρό τους το κλαδικό Συνδικάτο, συνολικά τις ταξικές δυνάμεις.\nΜέσα από τη δράση μας, όπως και από επιμέρους νίκες που αποσπάσαμε, αναδεικνύουμε την προοπτική που έχει ο οργανωμένος αγώνας. Στο πλαίσιο της προσπάθειάς μας για την ανασυγκρότηση του εργατικού κινήματος και στον κλάδο της εστίασης, δίνουμε βαρύτητα και στα ιδιαίτερα ζητήματα των διανομέων. Σε αυτήν την κατεύθυνση, εξειδικεύοντας τη δουλειά μας, δουλεύει ομάδα του Συνδικάτου που συγκροτήθηκε από συνάδελφους διανομείς.\nΜε εξορμήσεις, συσκέψεις, με άλλες πρωτοβουλίες όπως μηχανοκίνητες πορείες κ.λπ., προσπαθούμε αυτό να αγγίξει όσο το δυνατόν περισσότερους εργαζόμενους. Ηδη φαίνεται η δυνατότητα και επιδιώκουμε άμεσα να συγκροτήσουμε μια πιο ολοκληρωμένη σωματειακή επιτροπή διανομέων, που ακόμα πιο αποτελεσματικά θα παρεμβαίνει στο χώρο.\nΤο πλαίσιο το οποίο προβάλλουμε πατάει πάνω στα προβλήματα που αναφέραμε:\n-- Μηχανάκια, η σωστή συντήρησή τους, ο εξοπλισμός, άλλα έξοδα (π.χ. βενζίνες) να εξασφαλίζονται με αποκλειστική ευθύνη των εργοδοτών.\n-- Κανένας εργαζόμενος χωρίς Ασφάλιση. Κατοχύρωση των ΒΑΕ.\n-- Πλήρης και σταθερή εργασία για όλους. Για τους διανομείς 5θήμερο - 7ωρο - 35ωρο λόγω ΒΑΕ.\n-- Μέτρα υγιεινής και ασφάλειας, κατοχύρωση του δικαιώματος των διανομέων να μην αναγκάζονται να εργάζονται σε ακραίες καιρικές συνθήκες.\nΟλα τα παραπάνω δεν μπορούν να εξασφαλιστούν χωρίς την εξασφάλιση κεντρικών στόχων που βάζει το Συνδικάτο μας, μαζί με όλες τις ταξικές δυνάμεις, όπως αυτός της κατοχύρωσης κλαδικών ΣΣΕ, που θα περιλαμβάνουν την ανάκτηση όλων των απωλειών που έχουμε υποστεί τα τελευταία χρόνια. Συνεπώς, αυτό δεν είναι υπόθεση μόνο των διανομέων ή μόνο μιας συγκεκριμένης μερίδας εργαζομένων. Αντίθετα, είναι υπόθεση όλων μας.\nΣε αυτήν την κατεύθυνση παλεύουμε και είμαστε σίγουροι ότι θα μετρήσουμε βήματα ενόψει και της κλαδικής απεργίας στις 20 Ιούλη. Συνεχίζουμε με αισιοδοξία και οι κόρνες των ντελιβεράδων θα ακουστούν και εκείνη τη μέρα.\nΠρόεδρος του Συνδικάτου Εργατοϋπαλλήλων Τουριστικών και Επισιτιστικών Επιχειρήσεων Θεσσαλονίκης - Πιερίας - Χαλκιδικής\nΕΜΠΑΡΓΚΟ ΣΤΟ ΡΩΣΙΚΟ ΠΕΤΡΕΛΑΙΟ: Συμφωνία «εντός ημερών» βλέπει ο Γερμανός υπουργός Οικονομίας\nΣΥΓΚΕΝΤΡΩΣΗ ΣΤΑ ΔΙΚΑΣΤΗΡΙΑ ΚΑΒΑΛΑΣ: Δ. Κουτσούμπας: Δίπλα στον αγώνα των εργατών σε «Λιπάσματα» και «Πετρέλαια» για μόνιμη και σταθερή δουλειά (ΦΩΤΟ - VIDEO)\nΣΥΓΚΕΝΤΡΩΣΗ ΣΤΑ ΔΙΚΑΣΤΗΡΙΑ ΚΑΒΑΛΑΣ: Αντιπροσωπεία ΕΓ ΠΑΜΕ: Αλληλεγγύη στους εργαζόμενους σε «Λιπάσματα» και «Πετρέλαια» (VIDEO - ΦΩΤΟ)\nΗ ΔΙΑΚΗΡΥΞΗ ΓΙΑ ΤΟ ΣΥΝΕΔΡΙΟ ΤΗΣ ΠΟΕΔΗΝ: Στηρίζουμε - ψηφίζουμε «Αγωνιστική Συσπείρωση Υγειονομικών»


Πολιτική οπερέτα - Ειδήσεις - νέα - Το Βήμα Online\nΟι έμποροι του Πειραιά διαθέτουν χιούμορ. Τις ημέρες της απεργίας των δημοσιογράφων έστειλαν ευχαριστήρια ανακοίνωση στην Ενωση Συντακτών διότι, λένε, μπόρεσε να ηρεμήσει κάπως ο κόσμος, ξεφοβήθηκε και βγήκε να ψωνίσει. Ως επαγγελματίας δημοσιογράφος οφείλω να τους ανακαλέσω στην τάξη: Εκείνες τις ημέρες ακριβώς οργίασε η φημολογία. Πλην όμως δεν μπορώ να μην αναγνωρίσω ότι έχουν κι ένα δίκιο. Ο,τι και αν γίνει στον τόπο μας, βλέπετε, τα κανάλια- κυρίως- θα βγουν στα κεραμίδια.\nΟι έμποροι του Πειραιά διαθέτουν χιούμορ. Τις ημέρες της απεργίας των δημοσιογράφων έστειλαν ευχαριστήρια ανακοίνωση στην Ενωση Συντακτών διότι, λένε, μπόρεσε να ηρεμήσει κάπως ο κόσμος, ξεφοβήθηκε και βγήκε να ψωνίσει.\nΩς επαγγελματίας δημοσιογράφος οφείλω να τους ανακαλέσω στην τάξη: Εκείνες τις ημέρες ακριβώς οργίασε η φημολογία. Πλην όμως δεν μπορώ να μην αναγνωρίσω ότι έχουν κι ένα δίκιο. Ο,τι και αν γίνει στον τόπο μας, βλέπετε, τα κανάλια- κυρίως- θα βγουν στα κεραμίδια. Αυξάνονται οι φόροι; Στο σκαμνί η κυβέρνηση γιατί αντιστρατεύεται την ανάπτυξη. Κόβονται μισθοί και συντάξεις; Ιδού ο δήμιος των εργαζομένων. Περιορίζονται οι δαπάνες; Στο απόσπασμα το κοινωνικό κράτος. Μονά-ζυγά δικά μας.\nΚαι τα μέσα ενημέρωσης βέβαια έχουν τα ελαφρυντικά τους. Για τους μισούς Ελληνες- και για τα κόμματα της αντιπολίτευσης- αποτελούν «παπαγαλάκια» της κυβέρνησης. Για τους άλλους μισούς φερέφωνα ενός άκρατου λαϊκισμού. Τίποτε από τα δύο φυσικά δεν συμβαίνει. Απλώς πρόκειται για ένα ακόμη σύμπτωμα της πλήρους αδυναμίας μας ως οργανωμένης κοινωνίας να συζητήσουμε λογικά για τα προβλήματα που αντιμετωπίζουμε.\nΚάτω από διαφορετικές συνθήκες θα έπρεπε να χτυπάμε καθημερινά την κυβέρνηση για τα λάθη και τις αδυναμίες της. Πού έχει ξανακουστεί να ανακοινώνεται διά στόματος Πρωθυπουργού η κορυφαία πρωτοβουλία για τα επόμενα χρόνια από την οποία εξαρτάται η οικονομική μας επιβίωση- το μεσοπρόθεσμο πρόγραμμα- και να βγαίνουν πέντε, παρακαλώ, υπουργοί και να κάνουν κριτική; Πού έχει ξανακουστεί να λαμβάνεται μια τόσο σημαντική πρωτοβουλία, όπως για την Κερατέα, και να μην έχουν ενημερωθεί οι συναρμόδιοι υπουργοί; Και πώς γίνεται σε ένα 24ωρο να ακούμε τρεις διαφορετικές εκδοχές για τα αυθαίρετα; Πολιτική σε ρυθμό οπερέτας…\nΓια να μη θυμηθούμε φυσικά τις αμαρτίες του παρελθόντος που τόσο στοίχισαν σε αξιοπιστία: από το «λεφτά υπάρχουν» ως το «open gov» που δεν έχει ολοκληρωθεί, με αποτέλεσμα να καθυστερούν ακόμη και σήμερα διορισμοί σε νευραλγικές θέσεις. Μια κυβέρνηση διετίας που δίνει την εντύπωση ότι εξαντλεί τη δεύτερη τετραετία της.\nΚαι όμως αυτή η κριτική είναι άδικη ή μάλλον ελλιπής. Γιατί θα πρέπει να συμπληρωθεί και από τη διαπίστωση ότι μπροστά στο μέγεθος των προβλημάτων και κυρίως μπροστά στις θέσεις που εκφράζουν τα υπόλοιπα κόμματα, αυτή η κυβέρνηση είναι όαση λογικής και αποτελεσματικότητας. Τρέμει κανείς στην ιδέα τι θα μπορούσε να συμβεί με κυβέρνηση της Νέας Δημοκρατίας- με τις σημερινές τουλάχιστον θέσεις της. Για την Αριστερά ούτε λόγος, κινείται σε άλλο πλανήτη. Ακόμη και οι καλοπροαίρετοι επικριτές προκαλούν απορίες. Ο κ. Κ. Σημίτης, για παράδειγμα, βγήκε δημόσια να υποστηρίξει την αναδιάρθρωση επισημαίνοντας παραδόξως ότι κάτι τέτοιο απαιτεί… διακριτικότητα. Συνέβαλε έτσι και αυτός σε ένα κλίμα αβεβαιότητας και ανασφάλειας, που απειλεί να μας οδηγήσει μια ώρα αρχύτερα σε αδιέξοδο. Λίγες ημέρες νωρίτερα ο κ. Αλ. Παπαδόπουλος είχε προτείνει ριζικές αλλαγές παντού, αθρόες μετατάξεις υπαλλήλων, πώληση του ΟΤΕ και των περισσότερων ΔΕΚΟ. Υποτιμώντας ότι τα κατεστημένα συμφέροντα ακόμα και μέσα στο ΠαΣοΚ, αλλά και οι αδυναμίες της διοίκησης κάνουν εξωπραγματική μια τέτοια προσέγγιση- το απέδειξαν και στην περίοδο των κυβερνήσεων Σημίτη ακυρώνοντας ουσιαστικά όλες σχεδόν τις μεταρρυθμίσεις που επιχειρήθηκαν στο εσωτερικό.\nΜε όλα αυτά, το μόνο σίγουρο είναι η σύγχυση που επικρατεί στην κοινή γνώμη. Και αν αντέχει, αν αντέχουμε είναι επειδή φοβόμαστε τα χειρότερα! Και επειδή γνωρίζουμε βέβαια ότι η Ανάσταση είναι μέρος του κύκλου της ζωής!


H Eλλάδα βγαίνει μπροστά για το "πράσινο διαβατήριο": Στις πρώτες χώρες... | Υγεία Ειδήσεις\nΓΡΑΦΕΙ: THETOC TEAM published 30 Απρ. 21 (13:39)\nΗ Ελλάδα είναι μεταξύ των πρώτων χωρών που θα συμμετάσχουν στις δοκιμές για το "πράσινο διαβατήριο" ανέφερε ανώτατος κοινοτικός αξιωματούχος σε ενημέρωση προς τους ανταποκριτές.\nReuters: Η Ευρώπη αγκαλιάζει τα "πράσινα διαβατήρια" - Πότε ξεκινούν - Τα προβλήματα\nΕκτός από την Ελλάδα, μεταξύ των χωρών που ανήκουν στην πρώτη ομάδα, είναι η Ισπανία, η Ιταλία, η Μάλτα, η Βουλγαρία, η Εσθονία, το Λουξεμβούργο. Η Κύπρος ανήκει στο δεύτερο γκρουπ που θα προχωρήσει σε δοκιμές λίγο αργότερα. Το πράσινο ψηφιακό πιστοποιητικό θα είναι τεχνικά έτοιμο την 1η Ιουνίου σημείωσε ο ίδιος αξιωματούχος. Ο στόχος είναι να λειτουργήσει πλήρως στις 30 Ιουνίου.\nΤην Πέμπτη, η Κομισιόν καλωσόρισε τη διαπραγματευτική θέση του ΕΚ σχετικά με το Πράσινο Ψηφιακό Πιστοποιητικό, όπως ανέφερε ο Εκπρόσωπος της Κομισιόν Κριστιάν Βίγκαν επισημαίνοντας ότι οι θεσμοί είναι έτοιμοι να ξεκινήσουν τις διαπραγματεύσεις.\nΥπέρ της ταχείας ολοκλήρωσης των συζητήσεων για το Πράσινο Ψηφιακό Πιστοποιητικό τάχθηκε και η Πρόεδρος της Κομισιόν Ούρσουλα Φον Ντερ Λάιεν μετά την υιοθέτηση από το ΕΚ της διαπραγματευτικής του θέσης. Ειδικότερα, η κ.\nΦον Ντερ Λάιεν σημείωσε: "Η υιοθέτηση από το Ευρωπαϊκό Κοινοβούλιο της θέσης του για ένα ψηφιακό πράσινο πιστοποιητικό αποτελεί βασικό βήμα προς ελεύθερα και ασφαλή ταξίδια αυτό το καλοκαίρι. Τώρα οι διαπραγματεύσεις με την πορτογαλική προεδρία μπορούν να ξεκινήσουν. Θα υποστηρίξουμε και θα διευκολύνουμε μία ταχεία ολοκλήρωση αυτών των συζητήσεων".\nΑπό την πλευρά της, η Επίτροπος Υγείας της ΕΕ, Στέλλα Κυριακίδου υπογράμμισε ότι "το άνοιγμα των κοινωνιών μας πρέπει να γίνει με προτεραιότητα την προστασία της υγείας των πολιτών".


ΜΕΤΑΒΥΖΑΝΤΙΝΑ ΜΝΗΜΕΙΑ ΣΤΗ ΣΚΟΠΕΛΟ\nΓια τους πρώτους βυζαντινούς χρόνους ελάχιστες πληροφορίες έχουμε για την Σκόπελο. Μόνο ο βίος του Αγίου Ρηγίνου μας διαφωτίζει. Δεν γνωρίζουμε πότε ιδρύθηκε η χριστιανική εκκλησία της Σκοπέλου, πρέπει όμως να ήταν σημαντική και πολυάνθρωπος γιατί στα μέσα του 4ου αιώνα μ.Χ. διαμορφώθηκε σε Επισκοπή υπό τον Ρηγίνο. Τον 6ο αιώνα αναφέρεται στο Συνέκδημο του Ιεροκλέους με το όνομα "Σκέπολα". Την ίδια εποχή την αναφέρει και ο Στέφανος ο Βυζάντιος με το αρχαίο της όνομα "Πεπάρηθος". Το 10ο αιώνα η νήσος ανήκε στην επαρχεία Θεσσαλίας, η οποία υπαγόταν στο θέμα Μακεδονίας. Εδώ αναφέρεται ως "Σκέπιλα".\nΣημαντικά είναι τα βυζαντινά και μεταβυζαντινά κτίσματα της νήσου. Πολυτιμότατη η δημοσίευση του καθηγητού Ανδρέου Ξυγγόπουλου για το ναό της Επισκοπής ( Α.Ε. 1956, σ. 181-198). Ο σημερινός ναός είναι μονόκλιτη βασιλική του 16ου - 17ου αιώνα. Προϋπήρχε όμως βασιλική του έτους 1078 σύμφωνα με κτητορική επιγραφή. Από τα αρχιτεκτονικά λείψανα που υπάρχουν στο χώρο είναι πολύ πιθανό ο ναός του 1078 να αντικατέστησε παλαιοχριστιανική βασιλική.


Η γλώσσα του Δημοσίου είναι γένους… αρσενικού – Παλμός Γλυφάδας\nΗ γλώσσα του Δημοσίου είναι γένους… αρσενικού\n8 Μαρτίου 2016 newsdesk Περιφέρεια Αττικής, Στήλες 0\nΗ διάσταση του φύλου στη γλώσσα που χρησιμοποιεί η δημόσια διοίκηση αποτέλεσε αντικείμενο πρόσφατης έρευνας που εκπόνησε η Γενική Γραμματεία Ισότητας των Φύλων. Στόχος της είναι να αναπροσαρμοστούν συνολικά τα διοικητικά έγγραφα που αναπαράγουν τα έμφυλα στερεότυπα που παραγνωρίζουν το θηλυκό γένος. Το συνολικό έργο εκπονείται με τη συνεργασία του Υπουργείου Εσωτερικών και ήδη την προηγούμενη εβδομάδα κυκλοφόρησε ένας “Οδηγός χρήσης μη σεξιστικής γλώσσας στα διοικητικά έγγραφα” που εν ευθέτω χρόνω θα οδηγήσει και σε πρακτικές αλλαγές.\nΌπως σημειώνουν οι μελετητές, “η καταγραφή των σεξιστικών γλωσσικών χρήσεων στο πλαίσιο των εγγράφων της δημόσιας διοίκησης και η υπόδειξη εναλλακτικών γλωσσικών επιλογών μπορεί να λειτουργήσει διαπαιδαγωγητικά και μακροπρόθεσμα να συνεισφέρει στην αλλαγή των σεξιστικών προτύπων και τρόπων αναφοράς και αντιμετώπισης των γυναικών στο δημόσιο λόγο και χώρο”.\nΑναφέρεται χαρακτηριστικά στη μελέτη των 132 σελίδων: “Πέραν της χρήσης του λεγόμενου «περιεκτικού» αρσενικού με συστηματική συμφωνία άρθρων, επιθέτων και αντωνυμιών σχεδόν αποκλειστικά στο αρσενικό γραμματικό γένος, χρησιμοποιούνται οι αρσενικοί τύποι των ονομάτων ακόμα και στην περίπτωση όπου υπάρχει είτε διτυπία (ο/η εργοδότης, η εργοδότρια, ο/η πρέσβης, η πρέσβειρα) είτε το αντίστοιχο ουσιαστικό θηλυκού γένους (ο εκπαιδευτής/ η εκπαιδεύτρια, ο μαθητής/ η μαθήτρια, ο νέος/ η νέα). Η μόνη περίπτωση χρήσης αποκλειστικά του θηλυκού αφορά το επάγγελμα της μαίας”.\nΟι μελετητές, αφού αναλύουν ένα σύνολο εγγράφων που προέρχονται από υπουργεία, Δήμους και Περιφέρειες, συμπεραίνουν μεταξύ άλλων ότι “στο πλαίσιο των διοικητικών εγγράφων που καθιστούν «αόρατες» τις γυναίκες διαμορφώνεται τελικά μια μη ρεαλιστική εκδοχή του κόσμου και γίνεται προφανές πως οι μεν συντάκτριες/τες τους αγνοούν τη διάσταση του φύλου, οι δε αποδέκτριες/τες εμποδίζονται -έστω και «ασύνειδα»- να κατανοήσουν τη θεμελιώδη κοινωνική ανισότητα, δηλαδή την ανισότητα μεταξύ ανδρών και γυναικών, άρα και να την υπερβούν”.\nΓια να γίνει κατανοητή η δύναμη της γλώσσας, ας σκεφτούμε τους όρους που χρησιμοποιούνται στην αυτοδιοίκηση:\nΟ δήμαρχος, ο περιφερειάρχης, ο αντιδήμαρχος, ο αντιπεριφερειάρχης, ο πρόεδρος του Δημοτικού Συμβουλίου, ο γενικός γραμματέας, ο εντεταλμένος σύμβουλος.\nΙστορικά η ελληνική γλώσσα αποδίδει σε θέσεις υψηλού κύρους γένος αρσενικό, ενώ μόνο στην περίπτωση που το αναφερόμενο πρόσωπο είναι γυναίκα (και αυτό όχι πάντα) επιλέγεται η μορφολογία του θηλυκού ή απλώς η προσθήκη του θηλυκού άρθρου. “Το αρσενικό χρησιμοποιείται μεν κατά τρόπο «περιεκτικό» και για τη δήλωση του θηλυκού, αλλά στην πραγματικότητα εμφανίζει ως «φυσικό» γεγονός την μη άμεση αναφορά στα γυναικεία πρόσωπα παγιώνοντας σεξιστικά πρότυπα αναφοράς στον πληθυσμό”, τονίζουν οι μελετητές.\nΗ γλώσσα αντανακλά μια κοινωνική πραγματικότητα στο δημόσιο βίο, αλλά με τον τρόπο της συμβάλλει και στην παγίωση της πραγματικότητας αυτής ή διαφορετικά, δυσχεραίνει την αλλαγή της.\nΣτις δημοτικές εκλογές του Μαΐου 2014 εξελέγησαν μόλις 15 γυναίκες δήμαρχοι σε 325 Δήμους, ένα ποσοστό δηλαδή 4,6%. Στις δημοτικές εκλογές του 2010, οι γυναίκες δήμαρχοι ήταν μόλις 10. Στις 13 περιφέρειες, μόλις 2 γυναίκες αναδείχθηκαν στις πρόσφατες εκλογές στην περιφερειακή αρχή. Ακόμη, σύμφωνα με στοιχεία της Γενικής Γραμματείας Ισότητας των Φύλων, οι γυναίκες συμμετέχουν στη Βουλή και την Ευρωβουλή σε ποσοστό κάτω του 24%, ενώ στην Ελλάδα λαμβάνουν 15% χαμηλότερο μισθό για ίση εργασία. Ένα ακόμη χαρακτηριστικό στοιχείο είναι ότι στη χώρα μας το ένα τρίτο των γυναικών είναι άνεργες.\nΥπάρχουν λοιπόν λόγοι να αλλάξουν πολλά στον τρόπο που βλέπουμε και στον τρόπο που περιγράφουμε τον κόσμο.\nΔιπλή καταπίεση και πολλαπλοί ρόλοι\nΜήπως η αλλαγή της ορολογίας σε επίσημα έγγραφα είναι “φεμινιστικές εμμονές”;\nΣτην πραγματικότητα, αποτελεί στοιχειώδη δημοκρατική επιταγή, από την άποψη ότι στη γλώσσα έχουν αποκρυσταλλωθεί οι ιστορικά διαμορφωμένες ιεραρχικές σχέσεις μεταξύ των φύλων, που η σύγχρονη κοινωνία έχει πλέον υπερβεί. Η διοικητική γλώσσα εν προκειμένω είναι ένα από τα συντηρητικά στοιχεία του δημόσιου βίου που επιμένει να παρουσιάζει το αρσενικό ως εκπρόσωπο του συνόλου των ανθρώπινων υπάρξεων.\nΟ “γλωσσικός σεξισμός” στον οποίο αναφέρονται οι συντάκτριες της μελέτης που εξέτασαν ένα μεγάλο και αντιπροσωπευτικό δείγμα από δημόσια έγγραφα, είναι φυσικά ένα μόνο -και μικρό ίσως- μέρος μιας διαμορφωμένης πραγματικότητας.\nΣτην πραγματικότητα αυτή, οι γυναίκες καλούνται να φέρουν σε πέρας πολύ ανταγωνιστικούς ρόλους ταυτόχρονα: Διατηρώντας τον παραδοσιακό ρόλο της συζύγου, μητέρας και νοικοκυράς, πιέζονται από τις οικονομικές συνθήκες να σταδιοδρομούν στον επαγγελματικό τομέα. Και είναι στην εργασία τους που υφίστανται την πλέον μειωτική διάκριση έναντι των ανδρών, όταν αμείβονται λιγότερο προσφέροντας ίση εργασία.\nΑς είναι αυτές κάποιες σκέψεις για δράση, για την Παγκόσμια Ημέρα της Γυναίκας που τιμάται στις 8 Μαρτίου.\n[Δημοσιεύτηκε στον ΠΑΛΜΟ της Γλυφάδας, 5 Μαρτίου 2016]


Θραύσματα, λέξεις, εικόνες: «58»: Θα μας καβαλήσουν πάλι;\nΞαφνικά, οι υπηρέτες του μεταπολιτευτικού δικομματισμού ανακάλυψαν τον νέο δικομματισμό. Θα ήταν αστείο, εάν δεν ήταν εξόχως επικίνδυνο. Για την κοινωνία, για τη χώρα. Οι ίδιοι που από θέσεις εξουσίας ή στα τηλεοπτικά πάνελ υπηρέτησαν το κλεπτοκρατικό δικομματικό σύστημα επισημαίνοντας κάθε φορά την αναγκαιότητα για «ισχυρές κυβερνήσεις» (εννοούσαν ισχυρά, μονοπρόσωπα, μπλοκ για τη λεηλασία του δημόσιου πλούτου) για να μην περιπέσουμε σε ακυβερνησία (λες και η κοινωνία δεν μπορεί να κυβερνηθεί μόνη της).\nΤώρα επισημαίνουν τον κίνδυνο η κοινωνία των ψηφοφόρων να χωριστεί στα δύο: από τη μία ΣΥΡΙΖΑ, από την άλλη ΝΔ. Μπορεί να συμβεί. Με άλλους όρους. Τους όρους που επιβάλλει η μετα-μνημονιακή εποχή. Δεν θα είναι και περίεργο από τη στιγμή που η Κοινωνία, ως σώμα ελεύθερων πολιτών, δεν συμμετέχει στη λήψη των αποφάσεων και έχει παραδώσει στην άσκηση της εξουσίας στους αντιπροσώπους.\nΑκούς τον Γρ. Ψαριανό (ΔΗΜΑΡ-σήμερα το μεσημέρι στον Βήμα fm), επικαλούμενο μάλιστα την ιστορία της ανανεωτικής αριστεράς, να υποστηρίζει την κίνηση των «58» και καταλαβαίνεις ότι το επιχείρημα ότι υπάρχει αναγκαιότητα να δημιουργηθεί ένας τρίτος πόλος, πέραν του αναδυόμενου δικομματισμού, δεν επιδιώκει τίποτε άλλο από την εξαργύρωσή του σε θέσεις εξουσίας. Να παίξει τον ρόλο της πολιτικής μαζορέτας στη μεταμνημονιακή εποχή της κοινωνικής ερήμου.\nΌχι φυσικά για το καλό της εξαθλιωμένης κοινωνίας (άλλωστε, η κοινωνία των ηλιθίων υπηκόων δεν χρειάζεται να έχει λόγο- την εκφράζουν οι επαγγελματίες της πολιτικής, όπως μας έλεγε και η κα Διαμαντοπούλου).\nΣτην ουσία, οι Ψαριανοί ενδιαφέρονται για την πολιτική επιβίωση όλων των τυχάρπαστων εξ αριστερών επαγγελματιών της πολιτικής που είναι διατεθειμένοι να συμμαχήσουν με τον διάβολο ώστε να καταλάβουν μία υπουργική θέση ή να διατηρήσουν τα προνόμια τους (οικονομικά, τηλεοπτικά, λογοτεχνικά, κ.ά.).\nΌλος αυτός ο συρφετός που συναποτελούν βενιζελοπασόκοι, γιωργοπαπανδρεϊκοί, κουβελοψαριανοί, παλιοί σημιτοφύλακες, κουναλακηδομπίστηδες, νεροκουβαλητές του εκάστοτε αρχηγού, αριστεροί της βαθιάς τσέπης και της ελαστικής ηθικής, δεν είναι τίποτε άλλο από ανέραστοι εραστές της εξουσίας.\nΘέλουν να βρίσκονται στο επίκεντρο.\nΝα καθορίζουν τα όρια και τις προτιμήσεις μας: τι θα διαβάζουμε το καλοκαίρι, πώς να είναι η γκόμενα μας, τι να φοράμε και να πίνουμε στην βραδινή έξοδο, τι να αγοράζουμε για να είμαστε in, τι να φωνάζουμε όταν χύνουμε.\nΚυβέρνησαν με τους χριστιανοορθόδοξους φονταμενταλιστές του Σαμαρά, επικαλούνται το αριστερό τους παρελθόν για να το ανταλλάξουν όταν χρειαστεί με μία θέση εξουσίας ή με μία ισόβια παρουσία σε ένα τηλεοπτικό πάνελ, κλείνουν τα μάτια μπροστά στις αυθαιρεσίες του κ. Βενιζέλου, του νομικού των ισχυρών του πλούτου, τους φταίει για όλα η μεταπολίτευση (ενώ, εάν είχαμε χούντα ή έστω, έναν ήπιο καραμανλισμό), αποθέωναν τον χρηματιστηριακό καπιταλισμό και μετά έβριζαν τον λαουτζίκο που φορά τσαρούχια, αλλά γύρευε μεγαλεία και καλά να πάθει.\nΤι άλλο να γράψω; Φανταστείτε μόνον ότι πίσω από την πεποιημένη μετριοπάθεια τους, κρύβεται το πρόσωπο του νεοφιλελεύθερου τέρατος που θέλει να καταβροχθίσει τα πάντα (κάντε τους τον βίο αβίωτο, όπως λέει ο αρχηγός της αστυνομίας για τους μετανάστες).\nΘα συνεχίσουν να ταλαιπωρούν την αισθητική μας και να γεμίζουν θυμό την καθημερινότητά μας.\nΌσο έχουν πρόσβαση στα κανάλια της διαπλοκής, την οποία οι ίδιοι, δημιούργησαν, συντηρούν και έχουν ανάγκη για να μας αποκαλύπτουν τις νευρώσεις και τις ονειρώξεις τους.\nΔεν θα πάρουμε. Προτιμάμε τις δικές μας.


Πρώτη καταχώρηση: Πέμπτη, 4 Ιανουαρίου 2018, 09:51\nΣυγκλονισμένη είναι η τοπική κοινωνία της Κρήτης με το πολύνεκρο τροχαίο, το οποίο κόστισε τη ζωή σε ένα μελλόνυμφο ζευγάρι αλλά και στη μητέρα της κοπέλας.\nΤο δυστύχημα συνέβη το μεσημέρι της Τετάρτης, με το νεαρό ζευγάρι και την 45χρονη να βρίσκουν ακαριαίο θάνατο. Στο νοσοκομείο νοσηλεύονται η ανήλικη αδελφή της κοπέλας, ο πατέρας της καθώς και ακόμη δύο άτομα που επέβαιναν στο αυτοκίνητο με το οποίο συγκρούστηκε το όχημα των μελλόνυμφων.\nΟ πατέρας της κοπέλας νοσηλεύεται σε σοβαρή κατάσταση στη Μονάδα Εντατικής Θεραπείας του ΠΑΓΝΗ. Σύμφωνα με τα όσα δήλωσε στο ekriti ο υποδιοικητής του ΠΑΓΝΗ κ. Γιάννης Φανουργιάκης, ο 47χρονος υποβλήθηκε χθες σε χειρουργική επέμβαση, καθώς φέρει πολλαπλά τραύματα. Σε χειρουργική επέμβαση υποβλήθηκε ακόμη ένας τραυματίας, ο οποίος νοσηλεύεται στη Γενική Χειρουργική Κλινική.\nΣύμφωνα με τον κ. Φανουργιάκη, η ανήλικη αδελφή της κοπέλας που έσβησε στην άσφαλτο νοσηλεύεται στη ΜΕΘ Παίδων, καθώς έχει υποστεί κατάγματα στη λεκάνη, και οι γιατροί την παρακολουθούν στενά. Επίσης, ακόμη ένας τραυματίας νοσηλεύεται στη Γενική Χειρουργική.\nΕτοιμάζονταν να παντρευτούν\nΤο αγαπημένο ζευγάρι που ετοιμαζόταν να παντρευτεί ήταν ο νεαρός Χρήστος Σ. από τη Χερσόνησο και η Μαρία Κ. με καταγωγή από την Τήλο, οι οποίοι είχαν γνωριστεί στη σχολή όπου σπούδαζαν.\nΣυγκεκριμένα, η 22χρονη κοπέλα έφυγε πέρυσι από το όμορφο νησί της Δωδεκανήσου για σπουδές στην Κρήτη, όπου και γνώρισε τον έρωτα της ζωής της.\nΜάλιστα, το καλοκαίρι που μας πέρασε, ο Χρήστος είχε πάει διακοπές στο νησί της κοπέλας του, όπου ανακοίνωσε στους γονείς της ότι θέλει να την παντρευτεί.\nΗ οικογένεια της Μαρίας είχε έρθει για τα Χριστούγεννα από την Τήλο στην Κρήτη προκειμένου να γνωρίσει την οικογένεια του Χρήστου.\nΗ μοιραία σύγκρουση σημειώθηκε όταν το ζευγάρι με τη μητέρα, την αδελφή και τον πατέρα της κοπέλας γυρνούσε από εκδρομή στα Χανιά.\nΣυγκεκριμένα, οι δύο οικογένειες ταξίδεψαν με δύο αυτοκίνητα μέχρι τα Χανιά και το μεσημέρι πήραν τον δρόμο της επιστροφής.\nΣτο ένα αυτοκίνητο που προπορευόταν βρίσκονταν οι γονείς του αδικοχαμένου Χρήστου και στο δεύτερο όχημα λίγα μέτρα πιο πίσω η οικογένεια της Μαίρης. Το ζευγάρι των μελλόνυμφων βρισκόταν στις θέσεις του οδηγού και του συνοδηγού, με τον 23χρονο να κρατά το τιμόνι. Στο πίσω κάθισμα ήταν τα πεθερικά του και η 15χρονη κουνιάδα του.\nΣύμφωνα με πληροφορίες, ξαφνικά, ένα άλλο Ι.Χ. που ερχόταν από το αντίθετο ρεύμα κυκλοφορίας βγήκε από την πορεία του και εμβόλισε με σφοδρότητα το αυτοκίνητο της οικογένειας.\nΗ επίσημη ανακοίνωση του ΠΑΓΝΗ για το τραγικό περιστατικό\n«Αναφορικά με το τροχαίο που προκλήθηκε σήμερα Τετάρτη 03/01/2018, στο ύψος της Αγίας Πελαγίας επί τον ΒΟΑΚ, έπειτα από τη σύγκρουση δύο αυτοκινήτων στα οποία επέβαιναν συνολικά επτά (7) άτομα, 4 άνδρες και 3 γυναίκες, σας γνωρίζουμε τα εξής:\n»Από τις 16:00 το απόγευμα και μετά, διακομίστηκαν στο ΠαΓΝΗ οι παραπάνω επιβαίνοντες, εκ των οποίων οι τρεις, μια 22χρονη, μια 45χρονη και ένας 23χρονος, είχαν ήδη καταλήξει.\n»Οι υπόλοιποι τέσσερις (4) τραυματίες μεταφέρθηκαν στο ΤΕΠ του ΠαΓΝΗ, εκ των οποίων δύο (2) άνδρες υποβάλλονται σε χειρουργική επέμβαση, με την ολοκλήρωση των οποίων θα μεταφερθούν στη ΜΕΘ και οι άλλοι δύο (2), μια 15χρονη και ένας 47χρονος, εξετάζεται αν θα χειρουργηθούν άμεσα.\n»Το ιατρικό, νοσηλευτικό και επιστημονικό προσωπικό του νοσοκομείου μας, από την πρώτη στιγμή καταβάλλει κάθε προσπάθεια για την καλύτερη αντιμετώπιση της κατάστασης των τραυματιών».\nΠηγή: cretalive.gr, cretapost.gr, ekriti.gr\nΤελευταία ενημέρωση: Πέμπτη, 4 Ιανουαρίου 2018, 11:59\nΣαλβίνι: «Ο Τζουζέπε Κόντε έχει την εντολή να διαπραγματευθεί με την Κομισιόν»\nΠορεία εκπαιδευτικών για τη μονιμοποίηση 25.000 αναπληρωτών\nΤραυματίστηκε λαγωνικό του Λιμενικού – Έπεσε από μεγάλο ύψος κατά τη διάρκεια έρευνας\nΠυρκαγιά σε κατοικία στα Κουφάλια Θεσσαλονίκης


Καταγγελία σοκ στην Κρήτη: Γιατροί λένε σε ασθενείς να μην εμβολιαστούν για τη γρίπη! - Madatoforos.gr\nHome ΥΓΕΙΑ Καταγγελία σοκ στην Κρήτη: Γιατροί λένε σε ασθενείς να μην εμβολιαστούν για τη γρίπη!\nΚαταγγελία σοκ στην Κρήτη: Γιατροί λένε σε ασθενείς να μην εμβολιαστούν για τη γρίπη!\nΣοκάρει η καταγγελία του υποδιοικητή της Υγειονομικής Περιφέρειας Κρήτης ότι νοσοκομειακοί γιατροί στο νησί αποτρέπουν ασθενείς από τον εμβολιασμό για τη γρίπη, τη στιγμή που καταγράφονται απανωτά κρούσματα σε σχολεία. Ο Στέλιος Δημητρακόπουλος, μιλώντας στο ΚΡΗΤΗ TV δήλωσε ότι υπάρχουν γιατροί νοσοκομείων που όχι μόνο δεν εμβολιάζονται οι ίδιοι αλλά «αποτρέπουν ή δεν συστήνουν τον εμβολιασμό σε ευπαθείς ομάδες.\n[expander_maker more="Διαβάστε περισσότερα" less="..."] Δυστυχώς έχουν υποπέσει στην αντίληψή μας τέτοια περιστατικά». «Αυτοί οι συνάδελφοί είτε είναι επικίνδυνα αδαείς και άσχετοι, ή ασυνείδητοι. Σε κάθε περίπτωση, είναι επικίνδυνοι για την υγεία και την ασφάλεια αυτών των ανθρώπων», συμπλήρωσε ο υποδιοικητής της ΥΠΕ Κρήτης.  [/expander_maker]\nΚαταγγελία σοκ στην Κρήτη: Γιατροί λένε σε ασθενείς να μην εμβολιαστούν για τη γρίπη! Reviewed by admin on Φεβρουαρίου 13, 2019 Rating: 5


Πράσινη λίμνη για… έξι μήνες το χρόνο! (Βίντεο) – The Panhellenic Post\nΠράσινη λίμνη για… έξι μήνες το χρόνο! (Βίντεο)\nΚατα τη διάρκεια του χειμώνα και του φθινοπώρου η περιοχή είναι ένας δημοφιλής προορισμός για λάτρεις της πεζοπορείας. Ωστόσο κατά τους πιο ζεστούς μήνες το χιόνι και ο πάγος που καλύπτουν την κορυφή του βουνού, αρχίζουν να λιώνουν και το νερό κατακλύζει την περιοχή, δημιουργώντας τη λίμνη αυτή.\nΣτην Αίγυπτο την Πέμπτη ο Βενιζέλος


Εκδήλωση γευσιγνωσίας με τοπικά προϊόντα διοργανώνει το Επιμελητήριο Κοζάνης συμμετέχοντας στην κοζανίτικη αποκριά\nΤην Παρασκευή 16 Φεβρουαρίου 2018 «Δοκιμάζω γεύσεις του τόπου μου» στην κεντρική πλατεία της Κοζάνης μέσα από μια εκδήλωση γευσιγνωσίας και οινοποσίας του Επιμελητηρίου Κοζάνης\nγια την προώθηση και γνωριμία με τα τοπικά μας προϊόντα. Οι σεφ Άγγελος Ναουμίδης μαζί με το Γιάννη Ματούλα και ο Θεόδωρος Καραθανάσης θα μαγειρέψουν τοπικές συνταγές ταξιδεύοντας τον κόσμο σε ένα γαστρονομικό ταξίδι εναρμονισμένο στην κοζανίτικη αποκριά.\nΗ εκδήλωση θα λάβει χώρα στις 17:30 το απόγευμα πριν από τα χορευτικά της κεντρικής πλατείας. Ο κόσμος θα έχει την ευκαιρία να περιηγηθεί στις γεύσεις του τόπου μας και να γευθεί εκλεκτούς οίνους από τους αμπελώνες της Π.Ε.Κοζάνης. Η σύνδεση του τοπικού πολιτισμού με την τοπική κουζίνα μέσα από την ανάδειξη των τοπικών μας προϊόντων αποτελεί τη βάση για τη διαμόρφωση ενός νέου παραγωγικού μοντέλου για την περιοχή μας.\nΕλάτε να γευθείτε πατροπαράδοτες συνταγές! Ελάτε να δοκιμάσετε εδέσματα και οίνους δικών μας παραγωγών! Στηρίξτε την τοπική οικονομία! Την Παρασκευή 16 Φεβρουαρίου 2018 και ώρα 17:30 «Το Επιμελητήριο Κοζάνης επιλέγει τοπικά».


Οι «Ενωμένοι Πολίτες Δήμου Σπάρτης» στοχεύουν και επενδύουν δυναμικά στον τομέα του Αθλητισμού!\nΕνημερωτική ημερίδα διοργάνωσε το απόγευμα της Τετάρτης 13 Μαρτίου, ο συνδυασμός «Ενωμένοι Πολίτες Δήμου Σπάρτης» με επικεφαλής τον κ. Σταύρο Αργειτάκο. Στην εν λόγω ημερίδα, που πραγματοποιήθηκε στην κατάμεστη από κόσμο αίθουσα του Πνευματικού Κέντρου Δήμου Σπάρτης, παρουσιάστηκε το πρόγραμμα του συνδυασμού, στον τομέα του Αθλητισμού. Όπως τόνισε ο υποψήφιος Δήμαρχος Σπάρτης κ. Σταύρος Αργειτάκος «ο συνδυασμός μας στοχεύει και επενδύει δυναμικά στον τομέα του αθλητισμού και τον εντάσσει στους κύριους στόχους του αναπτυξιακού προγράμματος για τον δήμο μας». Πατήστε ΕΔΩ και δείτε το βίντεο με την παρουσίαση του προγράμματος για τον Αθλητισμό\nΕνημερωτική ημερίδα διοργάνωσε το απόγευμα της Τετάρτης 13 Μαρτίου, ο συνδυασμός «Ενωμένοι Πολίτες Δήμου Σπάρτης» με επικεφαλής τον κ. Σταύρο Αργειτάκο.\nΣτην εν λόγω ημερίδα, που πραγματοποιήθηκε στην κατάμεστη από κόσμο αίθουσα του Πνευματικού Κέντρου Δήμου Σπάρτης, παρουσιάστηκε το πρόγραμμα του συνδυασμού, στον τομέα του Αθλητισμού.\nΌπως τόνισε ο υποψήφιος Δήμαρχος Σπάρτης κ. Σταύρος Αργειτάκος «ο συνδυασμός μας στοχεύει και επενδύει δυναμικά στον τομέα του αθλητισμού και τον εντάσσει στους κύριους στόχους του αναπτυξιακού προγράμματος για τον δήμο μας».\nΠατήστε ΕΔΩ και δείτε το βίντεο με την παρουσίαση του προγράμματος για τον Αθλητισμό


Η αλήθεια για τη Νέα Εποχή: Διευκρίνηση των αξιών\nΔιευκρίνιση των αξιών\nΕμπνευσμένη από τον Dr. Beverly Galyean, είναι ιδιαίτερα δημοφιλής σε ψυχιατρικούς και εκπαιδευτικούς κύκλους καρποφορώντας εξαιτίας της αυτονόμησής από την Εκκλησία.\nΣύμφωνα με την «Διευκρίνιση Αξιών», ο άνθρωπος χρησιμοποιεί τον εαυτό του ως σημείο αναφοράς και όχι την Αγία Γραφή και γι' αυτό το λόγο μπορεί εύκολα να παρασυρθεί σε πλάνη. Οι μαθητές που διδάσκονται τη Διευκρίνιση Αξιών, μαθαίνουν να χρησιμοποιούν τα δικά τους αισθήματα ως ηθικούς καθοδηγητές, για το καλό και το κακό, την αλήθεια και το ψέμα. Η χρησιμοποίηση των προσωπικών αντιλήψεων του ανθρώπου σαν μέτρο για την ηθική συμπεριφορά και άποψη για τον κόσμο, συνεπάγεται τη δυνατότητα της αυτό- αιτιολόγησης συμπεριφορών και ενεργειών που δεν βασίζονται στη διδασκαλία της Βίβλου.\nΕπιδιώκοντας να ομοιάσουν με τη διδασκαλία της Εκκλησίας οι ψευτοδιδάσκαλοι αναφέρουν το «Μη κρίνατε διά να μη κριθείτε» (Ματθ.7, 1-23) συμπληρώνοντας τη δοξασία του Σουφισμού και του πορίσματος της όρασης του σαμάνου.\nΌποιος βάλει άρωμα σε έναν σκορπιό δεν θα αποφύγει το κεντρί του. Bahauding 1978\nDr. Steven Volinsky, μαθητής του Νιζαργαντάτα Μαχαράζ\nΣτον Σουφισμό διδάσκεται η αποφυγή κρίσεων-(το άρωμα)- σε οτιδήποτε- (ο σκορπιός)- προκειμένου να βιωθεί η ενέργεια του εκάστοτε πράγματος διαφορετικά θα βιωθεί η κρίση που γίνεται(το κεντρί του σκορπιού).\nΔεν διευκρινίζεται τι σημαίνει «βίωση της ενέργειας του πράγματος», επίσης μόνο ο Θεός μπορεί να ενώνεται με την ουσία των όντων.\nΟι σαμάνοι υποτίθεται ότι είναι ικανοί να βλέπουν την ενέργεια όπως ρέει στο σύμπαν, ιδιότητα που καλείται (όραση)*.\nΣυμπέρασμα αυτής τους της ικανότητας είναι ότι όλα είναι ισάξια μεταξύ τους, δηλαδή ότι όλα είναι ασήμαντα ή αν προτιμά κάποιος, ότι όλα είναι σημαντικά, όμως ουδέποτε ότι κάτι είναι σημαντικότερο από κάτι άλλο.\nΓια τη Νέα Εποχή, ο σαμάνος πετυχαίνει αυτή την ικανότητα μόλις κλείσει το ερμηνευτικό του σύστημα με το να πετύχει την εσωτερική σιωπή για αρκετό χρονικό διάστημα.\nΦωνή της όρασης καλείται μία εσωτερική φωνή που πληροφορεί τον σαμάνο δήθεν για το τι είναι κάθε τι.\nΌμως στη πραγματικότητα η εντολή Μη κρίνεται ίνα μη κριθείτε σημαίνει Αυτός που είναι ένοχος για μύρια κακά δεν πρέπει να είναι αυστηρός δικαστής των αμαρτημάτων των άλλων και προ πάντων όταν αυτά είναι μικρά 'με αυτό δεν καταργεί ούτε τον έλεγχο ούτε τη διόρθωση. αλλά απαγορεύει το να αδιαφορεί κανείς για τα δικά του και να διαλαλεί τα ξένα παραπτώματα»\nΑγίου Ιωάννου του Χρυσοστόμου, τόμος 10ος ΕΠΕ Ομιλία ΚΓ' Ερμηνεία στο Κατά Ματθαίο Ευαγγέλιο\nΤο παραπλανητικό είναι ότι ανεξάρτητα του πως νιώθει κάποιος δεν είναι όλα ισάξια μεταξύ τους μια που ότι μας οδηγεί στον Χριστό είναι απολύτως αναγκαίο ενώ είναι βδέλυγμα ότι μας απομακρύνει από Αυτόν!\nΣτη Νέα Εποχή διδάσκεται ότι σπαταλιέται ενέργεια για τη διατύπωση κρίσεων, ενέργεια που θα μπορούσε να αξιοποιηθεί για πνευματικούς σκοπούς. Και όταν στη Νέα Εποχή μιλούν για πνευματικό εννοούν αποκρυφιστικό.\nCarlos Castaneda Ph.D. «Η Τέχνη των Ονείρων», «Εσωτερική Φλόγα» «Η Δύναμη της Σιωπής»\nDr. Wayne W. Dyer «Πίστεψέ Το και Θα Το Δεις»\nDeepak Chopra M.D. «Οι Επτά Πνευματικοί Νόμοι της Επιτυχίας»\nΓι' αυτό διδάσκεται η έλλειψη αυταρέσκειας ώστε να ομοιάσει με τη διδασκαλία της Εκκλησίας για την απελευθέρωση από τη φιλαυτία και τελικά προτρέπει στην αποκρυφιστική ενασχόληση ενώ παράλληλα περιορίζει σε αδράνεια τη κριτική ικανότητα του νου.\nΤο να κάνει καθένας ότι θέλει αν νιώθει ότι αυτό είναι η προσωπική του αλήθεια εμποδίζει την ανακαίνιση του ανθρώπου που υπηρετεί συνειδητά πλέον την φιλαυτία.\nΓενικά παραδεκτό ρητό στη Νέα Εποχή λέει ότι Με τη προσευχή μιλάμε εμείς στον Θεό και με τη διαίσθηση μιλάει ο Θεός σε μας\nDr. Wayne W. Dyer «Πραγματική Μαγεία», «Καθημερινή Σοφία»\nShakti Gawaίn«Κάνε τη ζωή σου να λάμψει»\nΔιδάσκεται ότι για να μάθει κάποιος αν αυτό που κάνει είναι σωστό αρκεί να νιώσει ένα ευχάριστο συναίσθημα όταν πορεύεται προς τη πραγματοποίησή του, συνήθως ύστερα από διαλογισμό.\nΚρύβεται μια αντικατάσταση στη συνείδησή μας του Θεού από τον ίδιο τον εαυτό μας καθώς και η παγίδα πλάνης μια που ο προτεινόμενος αυτός τρόπος αξιολόγησης είναι επισφαλής. Και αυτό γιατί το χρησιμοποιούμενο μέσο, δηλαδή η φαντασία, είναι το γεφύρι των δαιμόνων(ΞΔ Κεφάλαιο Καλλίστου &; Ιγνατίου Ξανθοπούλων Φιλοκαλία των Ιερών Νηπτικών), οι οποίοι μπορούν να προκαλούν ευχάριστα συναισθήματα στον άνθρωπο προκειμένου να τον παγιδεύσουν στο θανατηφόρο αγκίστρι τους.\nΟ μεγάλος Γέροντας Αββάς Βαρσανούφιος στην 143η απόκρισή του μας συμβουλεύει: «Αδελφέ, μη βάλεις σε αυτόν διακρίναι τους ερχομένους σοι λογισμούς'και γαρ ουκ έστι του μέτρου σου».\nΗ διάκριση των λογισμών, δηλαδή ποιοι είναι δικοί μας, ποιοι προέρχονται\nαπό τον Θεό και αποσκοπούν στην ωφέλειά μας και ποιοι από τον Διάβολο και αποβλέπουν στη καταστροφή μας, είναι για κάποιον που βρίσκεται σε πολύ υψηλά πνευματικά μέτρο. Η αδυναμία διάκρισης οφείλεται στη ζημιά που επήλθε στη φύση μας με τη πτώση των πρωτοπλάστων.\nΔιάκριση, στους μεν αρχαρίους είναι η ορθή επίγνωση των εαυτού των. Στους μεσαίους είναι η νοερά αίσθηση η οποία διακρίνει αλάνθαστα το πραγματικό αγαθό από το φυσικό αγαθό και από το αντίθετό του κακό. Στους Δε τελείους είναι η γνώση που έχουν από θεϊκή έλλαμψι και η οποία έχει τη δύναμη να φωτίζει πλήρως με την λάμψη της και όσα σκοτεινά υπάρχουν μέσα στους άλλους. Είναι η αλάνθαστη γνώση και αντίληψη του θείου θελήματος σε κάθε καιρό και τόπο και περίσταση, η οποία συνήθως υπάρχει σους καθαρούς κατά την καρδία και το σώμα και το στόμα.\nΔιάκριση σημαίνει συνείδηση αμόλυντη και καθαρότητα των αισθήσεων.\nΑγίου Ιωάννου Σιναΐτου Κλίμαξ Λόγος ΚΣΓ Περί Διακρίσεως\nΕπειδή λοιπόν ο άνθρωπος δεν είναι ικανός να διακρίνει τους λογισμούς του, διδάσκεται στον σατανισμό το «Κάνε ότι θέλεις».\nΑποσπάσματα από τα άρθρα του «Βιβλίου του Νόμου» του Άγγλου μάγου ιδρυτή του νέο-σατανισμού, και «αδελφός Baphomet» του Τάγματος του Ναού της Ανατολής, Aleister CrowLey (1875-1947) που γράφτηκε υπο τη καθοδήγηση πνεύματος (δαίμονα) που του παρουσιάστηκε ως ο Guardian Angel Aiwass, υπαγορεύουν: «Δεν υπάρχει Θεός εκτός από τον άνθρωπο: 1. Ο άνθρωπος έχει το δικαίωμα να ζει σύμφωνα με το δικό του νόμο, να ζει όπως θέλει, να εργάζεται όπως θέλει, να παίζει όπως θέλει, να αναπαύεται όπως θέλει, να πεθαίνει όποτε και όπως θέλει. 2. Ο άνθρωπος έχει το δικαίωμα να τρώγει ότι θέλει, να πίνει ότι θέλει, να κατοικεί όπου θέλει, να ταξιδεύει στην υδρόγειο όπως θέλεΙ. 3. Ο άνθρωπος έχει το δικαίωμα να σκέπτεται ότι θέλει, να λέει ότι θέλει, να γράφει ότι θέλει, να σχεδιάζει, να ζωγραφίζει. Να σκαλίζει, να χαράσσει, να διαμορφώνει και να οικοδομεί όπως θέλει, να ντύνεται όπως θέλει. 4. Ο άνθρωπος έχει το δικαίωμα να αγαπά όπως θέλει: «επίσης γεμίστε με αγάπη ανάλογα με τη θέλησή σας, όποτε, όπου και με όποιον θέλετε!» 5. Ο άνθρωπος έχει το δικαίωμα να φονεύσει όλους εκείνους που ζητούν να του αφαιρέσουν αυτό το δικαίωμα. Αγάπη είναι ο νόμος, αγάπη κάτω από τη θέληση».\nΣτα Πρωτόκολλα των ΣοΦών rnc Σιών επισημαίνεται ότι\n(Πρωτ.30)«Η λέξη «ελευθερία» βάζει τις ανθρώπινες κοινωνίες σε πάλη εναντίον κάθε εξουσίας, εναντίον κάθε δύναμης και αυτής ακόμη της δύναμης του θεού και της Φύσης».\n(Πρωτ.50): «θα κουράζουμε τόσο πολύ τους Χριστιανούς μ' αυτή την ελευθερία, ώστε θα τους εξαναγκάζουμε να μας προσφέρουν μια διεθνή εξουσία, η διάταξη της οποίας θα είναι τέτοια, ώστε να κατορθώσει, χωρίς να τις συντρίψει, να περιλάβει τις δυνάμεις όλων των Κρατών του Κόσμου και να σχηματίσει την Υπέρτατη Κυβέρνηση».\nΜε αφετηρία την επίμονη απώλεια κρίσεων η Νέα Εποχή οδηγεί στην απουσία διακρίσεως του καλού και του κακού που σύμφωνα με αυτήν είναι το ίδιο! Η πρώην σατανίστρια και αρχιϊέρεια της μαύρης μαγείας Doreen Irνine λέει ότι «οι μάγοι χάνουν τη καθαρότητα του νου τους και δεν μπορούν να ξεχωρίσουν το καλό από το κακό».\nDoreen Irνine «Η βασίλισσα της Μαύρης Μαγείας» Πέργαμος\n«Η αμαρτία στιγματίζει μόνο τους αδύνατους. Εγώ με το Σάκτι* μου βρίσκομαι πέρα από την αμαρτία. Μονάχα ο κοινός θνητός είναι κλέφτης, ο βασιλιάς είναι κατακτητή ς και παίρνει ότι δικαιωματικά του ανήκει»\n«Η Γκίτα μας λέει πως κανένας δεν σκοτώνει την ψυχή. Ο φόνος δεν είναι παρά μια λέξη. Το ίδιο και η κλεψιά».\nΡαμπιντρανάθ Ταγκόρ «Το σπίτι και ο κόσμος» Βραβείο Nobel (1911) Η ιστορία της Μπιμάλας χιv Σελ. 153 &; χvιι Σελ. 171 .\n*Σάκτι σημαίνει «η θηλυκή πλευρά του Σίβα» και είναι η αηδιαστlκή Κάλι με τα πολλά χέρια και πόδια που βρίσκεται σε παροξυσμό με τη θέα του φρέσκου αίματος.\n«ο χρόνος τελικά θα μας αφαιρέσει τα υπάρχοντα και τη ζωή μας. Είναι και ο χρόνος εγκληματίας;»\nOeepak Chopra Μ.Ο. «ο Δρόμος του Μάγου» Ασημάκης\n«Ένας ανόητος νεαρός ήμουν τότε, με το κεφάλι μου γεμάτο γελοίες ιδέες για το καλό και το κακό. Ο κύριός μου Βόλ νεμορτ, μου έδειξε τα λάθη μου. Δεν υπάρχει καλό και κακό! Υπάρχει μόνο η δύναμη κι αυτοί που δεν μπορούν να την κατανοήσουν, δηλαδή οι δειλοί. Από τότε τον υπηρετώ πιστά»\nJ. W. Rowling «ο Χάρι Πότερ και η φιλοσοφική λίθος»τόμος Α' Σελίδα 328 Διεθνές Best Seller\nΑμαρτία είναι η πρόκληση βλάβης στον εαυτό μας ή σε άλλους, η συμμετοχή της ελεύθερης προαίρεσής μας στα αποτελέσματα της πτώσης και της\nφθοράς! Με τον θάνατο χωρίζεται η ψυχή από το σώμα. Ο θάνατος εισέβαλε στη ζωή του ανθρώπου με τη παρακοή του ανθρώπου. Με το φόνο λοιπόν συμμετέχουμε, σαν να συμμαχούμε με την φθορά\n« θεός θάνατον ουκ εποίησε, ουδέ τέρπεται επ' απώλεια ζώντων» Σοφία Σολομώντος Α' 13\n«Ο Ποντίφικας Πάπας έβαλε τη βούλα του για τη συνέχιση του Χάρι Πότερο Θεωρεί ότι διδάσκει τα παιδιά τις έwοιες του καλού και του κακού» Ι!!\nΕφημερίδα «Τα Νέα» 6/2/2003 Ένθετο «Ορίζοντες»\nΤι να πει κανείς; Ο Άγιος Κοσμάς ο Αιτωλός έλεγε «Τον Πάπα να καταράστε γιατί αυτός θα είναι η αιτία».\nΗ Δύναμη είναι λέξη που ελκύει πολλούς, ιδιαίτερα τους νέους, και τους οδηγεί σε παραθρησκευτικές ομάδες που υπόσχονται επίλυση προβλημάτων και επίτευξη όλων των στόχων.\nΟ Χριστιανός δεν αποβλέπει στη δύναμη, αλλά στην ταπείνωση, η οποία προσελκύει τη Χάρη του Θεού, που είναι ασυγκρίτως μεγαλύτερη από οποιαδήποτε σατανική «υπερδύναμη»! Ο Χριστιανός γνωρίζει ότι η δύναμη του θεού εν ασθενεία τελειούται.\nΒ' Κορινθίους ΙΒ' 9 Επιστολή Αποστόλου Παύλου\nΒιΒλιογραφία- Βιβλιογραφιικές αναφορές\n+Πρωτοπρεσβύτερου Αντωνίου Γ. Αλεβιζόπουλου, Δρ. Θεολογίας, Δρ. Φιλοσοφίας, «Αποκρυφισμός, Γκουρουισμός, Νέα Εποχή»\nRandall Ν. Baer\n(πρώην ηγέτης της Νέας Εποχής που βρέθηκε μυστηριωδώς νεκρός λίγες μέρες πριν την έκδοση του βιβλίου του αυτού)\n«Μέσα από τον εφιάλτη της Νέας Εποχής» Στερέωμα\nΑναρτήθηκε από newage στις 1:43 AM


«Μαύρη» ημέρα στη Γαλλία για την τραγωδία με το σχολικό λεωφορείο\n«Έρχεται το τέλος του bitcoin» λένε οι Βρετανοί\nΤελ. ενημ.: 15.12.2017, 15:03\nΤους έξι έφτασαν οι νεκροί του τροχαίου δυστυχήματος, ενώ άλλα έξι παιδιά παραμένουν σε κρίσιμη κατάσταση.\nΤην ώρα που οι νεκροί του φρικιαστικού τροχαίου ατυχήματος έφτασαν τους έξι, τα γαλλικά δημοσιεύματα αποτυπώνουν τον πόνο και τη φρίκη που νιώθει το έθνος για τον χαμό των παιδιών που επέβαιναν στο σχολικό λεωφορείο, το οποίο συγκρούστηκε με τρένο.\nΓαλλία: Στους έξι οι νεκροί από τη σύγκρουση τρένου-λεωφορείου\nΓαλλία: Τροχαίο με σχολικό λεωφορείο, 27 τραυματίες\nΣτην πλειοψηφία τους τα γαλλικά ΜΜΕ κάνουν λόγο για «φρίκη», «τραγωδία» και τρομακτική σύγκρουση που στέρησε τη ζωή σε τέσσερα (σ.σ. ο αριθμός ανέβηκε σήμερα στα έξι) νεκρά παιδιά.\nΤο δυστύχημα έγινε στις 16:30 τοπική ώρα στην πόλη Μιλάς στα ανατολικά Πυρηναία, με το σχολικό να έχει μέσα 25 παιδιά και τα 6 να χάνουν τη ζωή τους, ενώ άλλα 6 είναι ακόμη σε κρίσιμη κατάσταση στην Εντατική.\nΗ περιοχή παραμένει αποκλεισμένη, με τους ειδικούς να κάνουν λόγο για εικόνα που μοιάζει με «πεδίο μάχης». Το λεωφορείο προσέκρουσε με το τρένο ενώ ήταν στο πλάι, με αποτέλεσμα να κοπεί στη μέση. Ήταν τόσο δυνατό το χτύπημα που το μπροστινό μέρος του σχολικού έκανε στροφή 360 μοιρών.\nΠερίπου 100 άτομα μετέχουν στην επιχείρηση με πέντε ελικόπτερα που μεταφέρουν τους τραυματίες στα νοσοκομεία. Ήδη η κυβέρνηση ζήτησε να υπάρξει ψυχολογική υποστήριξη στα παιδιά που είναι σώα, αλλά και στις οικογένειες των θυμάτων.\nΣτον τόπο του δυστυχήματος βρέθηκε και ο πρωθυπουργός Εντουάρ Φιλίπ, συνοδευόμενος από την υπουργό Μεταφορών Ελιζαμπέτ Μπορν, ενώ εκεί βρέθηκε και ο υπουργός Παιδείας Ζαν-Μισέλ Μπλανκιέ.\nΤο ατύχημα αυτό αναφέρεται ως το χειρότερο στη χώρα τα τελευταία 30 χρόνια και έχουν ξεκινήσει ήδη δύο ξεχωριστές έρευνες για τα αίτια του ατυχήματος.\nΟι Αρχές θέλουν να δουν κατά το πόσο η διάβαση λειτούργησε σωστά και εάν οι μπάρες είχαν κατέβει, καθώς και για την ταχύτητα του τρένου. Η δεύτερη έρευνα γίνεται για την απόδοση ποινικών ευθυνών για την υπόθεση.\nΗ οδηγός του λεωφορείου είναι βαριά τραυματισμένη και δεν είναι σε θέση να καταθέσει.


Συντάκτης: Νάντια Σουφλή\nΑπό την Κύπρο στην Αμερική και από εκεί στην Αθήνα, ο μουσικός και συνθέτης Σταύρος Λάντσιας έχει διανύσει περίπου 20 χρόνια δημιουργικής πορείας στη μουσική σκηνή της χώρας. Με δίπλωμα ενορχήστρωσης (Bachellor of Music Degree in Commercial Arranging) από το Berklee College of Music της Bοστόνης και πολλές διακρίσεις, έχει συνεργαστεί με τους σημαντικότερους καλλιτέχνες της Eλλάδας και μετρά τρεις προσωπικές δουλειές, την «Επιστροφή» (1999), το «Ταξίδι μιας Νότας» (2002) και το «Ημερολόγιο Ονείρων» (2011). Πρόσφατα, η τελευταία του δουλειά κυκλοφόρησε σε συλλεκτική έκδοση διπλού βινυλίου 180g και αυτή ήταν η αφορμή για να τον συναντήσουμε. Βρεθήκαμε στον ζεστό και φιλόξενο χώρο του Gazarte, όπου ο Σταύρος Λάντσιας άνοιξε το προσωπικό του σημειωματάριο και μοιράστηκε με τη “Metropolis” μουσικές ιδέες, μελωδίες και όνειρα…\n«Επανακυκλοφορώ το ‘Ημερολόγιο Ονείρων’, γιατί είναι μια ευκαιρία το κοινό να απολαύσει τη μουσική και να συγκεντρωθεί στο έργο», σχολιάζει για τον δίσκο τον οποίο θα παρουσιάσει αύριο Σάββατο 27 Απριλίου στον ΙΑΝΟ και στις 24 Ιουλίου στο Μουσικό Προαύλιο του Badminton. Στο ενδιάμεσο, και συγκεκριμένα στις 30 Ιουνίου, επιστρέφει με τα ΚΡΟΤΑΛΑ στον Πύργο Βασιλίσσης (Πάρκο Τρίτση), σε μια συναυλία που διοργανώνει ο Σύλλογος «Οι Φίλοι της Μουσικής». «Αποφάσισα να κόψω 500 μόνο κομμάτια», συνεχίζει. «Με τη συλλεκτική έκδοση θα προσφέρεται δωρεάν το cd, καθώς και download card για νόμιμο κατέβασμα σε computer, iPad ή smartphone». Με αφετηρία, λοιπόν, τις δέκα συνθέσεις του Σταύρου Λάντσια και τις δύο διασκευές του σε μελωδίες του Μάνου Χατζιδάκι που περιλαμβάνει το «Ημερολόγιο Ονείρων», ταξιδέψαμε λίγο πίσω… στις δικές του αναμνήσεις.\n«Μεγάλωσα με πολλή μουσική στο σπίτι μου και έπαιζα σε πολλές μπάντες, από έντεχνο μέχρι ροκ τραγούδι. Αυτοσχεδίαζα επίσης πολύ μόνος και μάλιστα, θυμάμαι ότι παρακολουθούσα κάθε μέρα στις 6 μμ. στην κρατική τηλεόραση τον ‘Ροζ πάνθηρα’. Το μουσικό θέμα του Henry Mancini ήταν πραγματικά το πρώτο μου τζαζ άκουσμα», μου διηγείται ο Σταύρος για τα παιδικά και εφηβικά του χρόνια και συνεχίζει αποκαλύπτοντας σημαντικές μικρές λεπτομέρειες για τις μετέπειτα επιλογές τους. «Οι φίλοι μου με φώναζαν Bruno, επηρεασμένοι από την αμερικανική τηλεοπτική σειρά ‘Fame’ και το αγόρι με τα κατσαρά μαλλιά που έπαιζε πιάνο. Μάλιστα, εγώ είχα εντυπωσιαστεί τόσο από το κλίμα στη συγκεκριμένη σειρά, όπου οι μουσικοί έβγαιναν και έπαιζαν στον δρόμο, που ομολογώ πώς τότε άρχισα να ψάχνομαι για την Αμερική. Το Berklee κάπως έτσι ήταν… Mε την έννοια μιας κοινότητας και μιας κολεκτίβας μουσικών από όλο τον κόσμο».\nΟ Σταύρος θυμάται με ενθουσιασμό τα χρόνια στο πανεπιστήμιο, όπου η συνεργασία και η συναναστροφή με χιλιάδες μουσικούς διαμόρφωσε σε μεγάλο βαθμό αυτό που είναι σήμερα. «Στη διάρκεια των σπουδών, έπαιζα σε γάμους για να βγάλω κάποια χρήματα, όπως και άλλοι συμφοιτητές μου. Βέβαια, οι περισσότεροι έπαιζαν σε ελληνικούς γάμους. Εγώ, αντίθετα, επέλεγα τους αμερικανικούς με σκοπό να αποκτήσω εμπειρία στην αμερικανική τζαζ μουσική. Παρόλα αυτά, και παρά το υψηλό επίπεδο διδασκαλίας, πιστεύω ότι βασικό ρόλο στην πορεία του μουσικού παίζουν το ταλέντο και ο χαρακτήρας».\nΤο 1992 επιστρέφει στην Ελλάδα όπου ζει και δημιουργεί τα τελευταία χρόνια. «Αρχικά επέστρεψα γιατί δεν πίστευα ότι ήμουν τόσο καλός για να μείνω στην Αμερική. Εκεί το σύστημα αφομοιώνει τα πάντα και αυτό επηρεάζει και τη μουσική. Δεν είναι τυχαίο ότι οι συνθέσεις που έγραφα όσο ήμουν εκεί είχαν πιο αμερικανικό ύφος. Στην Ελλάδα κατάφερα να παντρέψω την αμερικανική μουσική με την κλασική παιδεία και την ελληνική αύρα. Εδώ εμπιστεύτηκα τον εαυτό μου».\nΑν και η ορχηστρική μουσική δεν είναι ιδιαίτερα διαδεδομένη στην Ελλάδα ως άκουσμα και ο Σταύρος γνωρίζει ότι δεν απευθύνεται στην πλειονότητα, τα τελευταία χρόνια οι συνθέσεις και οι δισκογραφικές δουλειές του χαίρουν μεγάλης αποδοχής και κλέβουν τις εντυπώσεις.\n«Με ενδιαφέρει η δουλειά μου να μείνει στον χρόνο. Ομολογώ, βέβαια, ότι με πιάνει ένα παράπονο μήπως επαναλαμβάνομαι. Με το πέρασμα του χρόνου, όμως, εξελίσσομαι στον τρόπο που συνδυάζω τα όργανα στις εμφανίσεις μου. Ο τρόπος που στήνω τα live μου είναι ένας συνδυασμός γραμμένου υλικού και αυτοσχεδιασμών με τους μουσικούς μου. Ομως δεν με ενδιαφέρει να διαφημίσω την τεχνική μέσα από τη μουσική μου. Οσο δύσκολη και αν είναι, οφείλω να την παρουσιάζω με απλότητα. Σκοπός μου δεν είναι να εντυπωσιάσω, αλλά να συγκινήσω».\nΟ Σταύρος Λάντσιας, ενώ αγαπά το κέντρο της πόλης γιατί, όπως μου λέει, του θυμίζει το κέντρο της Βοστόνης, όπου μουσικοί κυκλοφορούσαν με τα όργανά τους παντού, έχει επιλέξει να κατοικεί στον Γέρακα μαζί με τη γυναίκα του. Καθώς περιγράφει την καθημερινότητά του, μου αποκαλύπτει ότι είναι μανιακός τενίστας και στην ερώτησή μου αν θα μπορούσε να φανταστεί τον εαυτό του διάσημο τενίστα αντί για μουσικό, αποκρίνεται αστειευόμενος: «Οχι, δεν είμαι τόσο καλός». Ομως το άθλημα αποτελεί για εκείνον έναν πολύτιμο τρόπο για να χαλαρώνει.\nΠαράλληλα με τη μουσική του, παραδίδει μαθήματα κυρίως σε συνάδελφους μουσικούς, τα οποία και αντιμετωπίζει σαν συνεργασίες. «Το πρώτο πράγμα που κάνω είναι να τους ζητήσω να μου προτείνουν εκείνοι μουσική. Το σημαντικό για εμένα είναι να αναζητάς τη μουσική της γενιάς σου. Συνήθως μέσα από τους μαθητές μου αυτό ανακαλύπτω». Με παρόμοιο τρόπο αντιμετωπίζει και την έννοια του γκρουπ, άλλωστε οι “Human Touch” μετρούν πια περίπου 15 χρόνια πορείας που ο ίδιος τα παραλληλίζει με «έγγαμο βίο».\n«Δεν νομίζω να είχα φίλους αν δεν είχα μπάντα. Περνάω αμέτρητες ώρες με τους μουσικούς που συνεργάζομαι. Με τον Γιώτη Kιουρτσόγλου και τον David Lynch από τους ‘Human Touch’, ας πούμε, νιώθουμε πια σαν παντρεμένοι που έπειτα από πολλά χρόνια έχουν συμφωνήσει να βλέπουν και άλλους. Ολοι ερχόμαστε ανανεωμένοι από τα δικά μας project και μαζί πειραματιζόμαστε αρκετά. Βασική προϋπόθεση, βέβαια, στο γκρουπ είναι να υπάρχει καταρχήν μουσικός σεβασμός».\nΠροτιμά να ζει και να απολαμβάνει τη στιγμή, αλλά κάνει σημειώσεις και για τα άμεσα σχέδιά του. «Θα ήθελα να κάνω κάτι που δεν έχω δοκιμάσει μέχρι τώρα. Να παίξω σόλο πιάνο. Ισως πραγματοποιηθεί στη Γερμανία το 2014. Θα δούμε…»\nΗ αρχαιολογία του παρόντος\nΤο «Αγόρι» των βραβείων


Μάρκος Στεφανίδης: «Πίστη σ' αυτό που δουλεύουμε» | Episkopi FC\nΜάρκος Στεφανίδης: «Πίστη σ’ αυτό που δουλεύουμε»\nΓια το κρητικό ντέρμπι στο ΔΑΚ Γάλλου «Παύλος Βαρδινογιάννης» (Κυριακή 17/3, 15.00) μίλησε ο προπονητής της ομάδας μας, Μάρκος Στεφανίδης.\nΟ Αθηναίος κόουτς δήλωσε αρχικά ικανοποιημένος από τη δουλειά των ποδοσφαιριστών του μέσα στην εβδομάδα αλλά και για την επικείμενη μάχη με αντίπαλο τον Γιούχτα, μια ομάδα που έχει τις ίδιες βλέψεις με την Επισκοπή.\n«Και μόνο από τη βαθμολογική θέση καταλαβαίνουμε ότι είναι ένα ντέρμπι μεταξύ δύο πολύ καλών κρητικών ομάδων. Εμείς από την πλευρά μας, πιστεύουμε πολύ στους ποδοσφαιριστές μας και σ’ αυτό που δουλεύουμε. Τα παιδιά έχουν καταλάβει ότι η ομάδα έχει βλέψεις κι ότι θα έπρεπε να βρίσκεται μερικούς βαθμούς παραπάνω αλλά επειδή δεν μπορούμε να μιλάμε για το παρελθόν καλό είναι να ασχολούμαστε με το παρόν για να δούμε πως θα δράσουμε στο άμεσο μέλλον».\nΗ ομάδα γυμνάστηκε σήμερα Παρασκευή (15/3) και πάλι πρωινή ώρα (10.30 πμ) στο ΔΑΚ Γάλλου. Στο ίδιο γήπεδο θα πραγματοποιηθεί και η αυριανή (Σάββατο 16/3, 10.30 πμ.) και λίγο μετά, θα γίνει γνωστή η 18αδα για το ματς της 22ης αγωνιστικής.


Κατασκευή Ιστοσελίδων - DigitalForge - Διαδικτυακές λύσεις\nΛύσεις για το διαδίκτυο\nΕνσωμάτωση τελευταίας τεχνολογίας\nΠοιοι είμαστε DigitalForge\nΚατασκευάζουμε ιστοσελίδες και όχι μόνο. Έχουμε λύσεις για όλες τις διαδυκτιακές ανάγκες σας.\nΟ σκοπός της επιχείρησής μας είναι η δημιουργία έργων σε οτιδήποτε έχει σχέση με το διαδίκτυο. Η ομάδα μας αποτελείται από σχεδιαστές, προγραμματιστές , από ένα σύμβουλο marketing, έναν ειδικό σε προώθηση στις μηχανές αναζήτησης (SEO) και έναν έμπειρο αναλυτή συστημάτων και υπεύθυνου έργου.\nΠαρέχουμε συμβουλές που καλύπτουν τις πραγματικές ανάγκες της επιχείρησης. Δεν υπάρχουν παράλογες ούτε κρυφές χρεώσεις. Οι προτεραιότητές μας είναι:\nΑνάλυση των πραγματικών αναγκών της επιχείρησής σας.\nΔημιουργία υψηλής ποιότητας έργου με χαμηλό κόστος.\nΠροώθηση (SEO) που αυξάνει την ορατότητα των σελίδων χωρίς πληρωμή στις μηχανές αναζήτησης (οργανικά αποτελέσματα).\nΠαροχή αισθητικής που αγγίζει το τέλειο με ταυτόχρονη άριστη λειτουργικότητα και επίδοση.\nΠαράδοση πάντα εντός της συμφωνημένης προθεσμίας.\nΓια κάθε δουλειά χρειάζεται το κατάλληλο εργαλείο. Καμία γλώσσα, περιβάλλον ή εργαλείο δεν μπορεί να καλύψει όλες τις ανάγκες. Έτσι, χρησιμοποιούμε την καταλληλότερη τεχνολογία για κάθε ανάγκη που παρουσιάζεται. Παρακάτω αναφέρουμε αυτές που χρησιμοποιούμε συχνότερα:\nΦυσικά χρησιμοποιούμε διάφορα άλλα εργαλεία, όπως για παράδειγμα τα εργαλεία ανάλυσης της Google, APIs και οτιδήποτε άλλο είναι απαραίτητο για να ολοκληρωθεί το έργο. Η παραγωγικότητα, η αποτελεσματικότητα και η ασφάλεια είναι οι αρχικές προτεραιότητές μας.\nΒρίσκοντας τις πραγματικές ανάγκες των πελατών μας\nΗ ανεύρεση των πραγματικών αναγκών μιας επιχείρησης δεν είναι και τόσο εύκολο πράγμα. Η παρουσίαση και ο γενικός σχεδιασμός είναι πολύ σημαντικά, αλλά η στοχοποίηση των σωστών λέξεων-κλειδιών από το ξεκίνημα εξοικονομεί χρόνο και χρήμα και μπορεί να οδηγήσει σε αυξημένη ορατότητα. Η βελτιστοποίηση και το marketing για εμφάνιση στις μηχανές αναζήτησης (SEO και SEM) πρέπει να βοηθούν πραγματικά την επιχείρηση να επιτύχει τους στόχους της. Επιλέγοντας οποιεσδήποτε λέξεις-κλειδιά στην προσπάθεια μεγιστοποίησης της επισκεψιμότητας της ιστοσελίδας μπορεί να τραβήξει λάθος επισκέπτες. Η πώληση των προϊόντων, η ισχυροποίηση της μάρκας και η αύξηση της ορατότητας για την προσέλκυση νέων δυνητικών πελατών είναι ο πραγματικός σκοπός.\nΧρεώνουμε τις υπηρεσίες μας ανάλογα με το έργο. Δεν υπάρχουν κρυφές χρεώσεις, δεν καρπονώμαστε κέρδη από μεταπώληση φιλοξενίας στον εξυπηρετητή ή άλλες χρεώσεις που δεν αντιστοιχούν σε πραγματική εργασία μας. Η αμοιβή μας προσυμφωνείται. Είμαστε πολύ ανταγωνιστικοί και ως προς τις τιμές όπως θα δείτε παρακάτω στο αντίστοιχο πεδίο.\nΕπαγγελματισμός για μακροχρόνια συνεργασία\nΘέλουμε οι πελάτες μας να παραμείνουν σε μας. Θέλουμε οι πελάτες μας να μας διαφημίζουν. Θέλουμε να επιτύχουμε. Η επιβίωση της εταιρείας μας βασίζεται πάνω σε αυτήν των πελατών μας. Υπάρχει ένας ισχυρός δεσμός ανάμεσά μας. Για τους παραπάνω λόγους ο επαγγελματισμός είναι απαραίτητος από την πλευρά μας. Είμαστε εντυπωσιακοί σε αυτόν τον τομέα.\nΥπάρχει η αντίληψη ότι αυτού του τύπου οι σελίδες είναι απλή υπόθεση. Έτσι παράγονται μέτρια αποτελέσματα. Αν και η λειρουργικότητα δεν είναι το κυρίως θέμα εδώ, ο σχεδιασμός και η αισθητική πρέπει να είναι, όπως πάντα,κοντά στο τέλειο. Μία οπτικά ωραία σελίδα με καλό περιεχόμενο θα καταφέρει να κάνει τους επισκέπτες και πελάτες να επισκεύτονται τον ιστότοπο συχνά.\nΜήπως βαρεθήκατε να βλέπετε ιστοσελίδες που δεν ξεχωρίζουν από πλήθος άλλες, είναι πολύ αργές και γεμάτες λάθη; Δυστυχώς τα πράγματα είναι ακόμη χειρότερα: συνήθως οι ιδιοκτήτες αυτών των ιστότοπων έχουν χρυσοπληρώσει και συνεχίζουν να πληρώνουν πολλά για συντήρηση, καθώς ο κακής ποιότητας κώδικας τους αναγκάζει να πληρώνουν διαχειριστικά κόστη καθώς και να χρησιμοποιούν πιο ακριβούς servers για φιλοξενία, επειδή χρειάζονται μεγαλύτεροι υπολογιστικοί πόροι για τη λειρουργία του ιστότοπου. Με τη χρήση προσαρμοσμένου κώδικα όμως παρέχονται ξεχωριστές σελίδες, οπτικά ευχάριστες, γρήγορη φόρτωση του ιστότοπου με πολύ φτηνά κόστη φιλοξενίας. Εμείς μπορούμε να σας παραδώσουμε υψηλής ποιότητας έργα, ξεχωριστά και γραμμένα με ποιοτικό κώδικα, με χαμηλά κόστη!\nΟμολογουμένως, αυτή η κατηγορία είναι πολύ δύσκολη. Η σωστή επιλογή του ονόματος, η αρτιότητα στο σχεδιασμό, η γρήγορη φόρτωση των σελίδων στο χρήστη, η ανυπαρξία λαθών, η σωστή προώθηση της σελίδας ώστε να γίνει γνωστή στο ευρύ κοινό καθώς και πλήθος άλλων πραγμάτων είναι καθοριστικά για την επιτυχία ενός e-shop.\nΙστότοποι φτιαγμένοι με CMS (WordPress, Joomla, Drupal κλπ)\nΜερικές φορές η χρήση ενός Συστήματος Διαχείρησης Περιεχομένου (CMS) έχει πλεονεκτήματα: Χαμηλά αρχικά κόστη, πιο γρήγορη κατασκευή και παράδοση και εύκολη διαχείρηση για ενσωμάτωση κειμένων μέσα στις ιστοσελίδες. Επίσης, μπορούμε να παρέμβουμε βελτιώνοντας τον κώδιακ ανά περίπτωση ώστε οι σελίδες να μην είναι τόσο αργές (δυστυχώς τα CMS συστήματα είναι πρωταθλητές σε αυτό).\nΣήμερα οι περισσότεροι χρησιμοποιούν ταμπλέτες και κινητά τηλέφωνα παρά υπολογιστές. Παρ' όλα αυτά ακόμα και σήμερα κάποιοι σχεδιάζουν σελίδες που φαίνονται καλά μόνο σε υπολογιστλες. Αυτό έχει σα συνέπεια πολλοί χρήστες να έχουν κακή εμπειρία όταν επισκέπτονται τον ιστότοπο από το κινητό ή άλλη συσκευή με οθόνη μικρότερων διαστάσεων. Μην κάνετε αυτό το λάθος! Η προσαρμοστική σχεδίαση (responsiveness) είναι απαραίτητη σήμερα.\nΗ ασφάλεια είναι πολύ σημαντική για το διαδικτυακό σας τόπο, δυστυχώς όμως οι περισσότεροι κατασκευαστές ιστότοπων δε δίνουν μεγάλη βαρύτητα σε αυτήν. Η χαμηλή ασφάλεια μπορεί να φέρει αυξημένουν χρόνους μη λειτουργίας του ιστότοπου, μείωση της ταχύτητα των δεδομένων, να οδηγήσει στην κλοπή, απώλεια ή αλλαγή δεδομένων, διαρροή δεδομένων προς τους ανταγωνιστές της επιχείρησης, να καταστρέψει την αξιοπιστία της επιχείρησης ή, τέλος, να οδηγήσει ακόμα και σε νομικές περιπέτειες. Ακόμα και τα καλύτερα συστήματα λογισμικού ασφαλείας μπορούν να παρακαμφθούν εάν υπάρχει λάθος επίπεδο αξουσιοδότησης σε ένα και μόνο αρχείο. Το θέμα της ασφάλειας είναι πολύ σοβαρό για εμάς. Ελέγχουμε για οποιοδήποτε πρόβλημα αφορά την ασφάλεια πριν και μετά την εγκατάσταση των έργων μας.\nΠόσους επισκέπτες έχει ο ιστότοπός μου; Ποιός τον επισκέπτεται; Από ποια περιοχή; Πόσο συχνά; Για ποιες σελίδες ή συνδέσμους ενδιαφέρονται; Αυτές οι ερωτήσεις είναι κρίσιμες και απαιτούν απαντήσεις. Σας παρέχουμε αυτές τις απαντήσεις. Χρησιμοποιούμε εργαλεία ανάλυσης δεδομένων για την παροχή χρήσιμων πληροφοριών για τον ιδιοκτήτη του ιστότοπου.\nΩραία, δημιουργήσιμα τον τέλειο ιστότοπο. Ποια είναι η αξία του εάν κανένας δεν τον επισκέπτεται; Σωστά, καμία αξία. Ο ιστότοπος θα πρέπει να έχει όσο το δυνατόν μεγαλύτερη προβολή γίνεται.Σε αυτό το σημείο το SEO (εφαρμογή τεχνικών για εμφάνιση στην πρώτη σελίδα στις μηχανές αναζήτησης) και το SEM (μάρκετινγκ για προβολή στις μηχανές αναζήτησης) παίζουν πολύ σημαντικό ρόλο. Σήμερα όλοι οι τομείς δραστηριότητας αντιμετωπίζουν μεγάλο ανταγωνισμό. Συνεπώς οι παραπάνω τεχνικές είναι απαραίτητες. Η σωστή στοχοποίηση των κατάλληλων κλειδιών αναζήτησης είναι κρίσιμη. Δεν υπάρχει μαγική συνταγή αλλά το SEO αποτελεί τέχνη και πολύς χρόνος και προσπάθεια απαιτούνται για την κατάκτηση της κορυφής στα αποτελέσματα αναζήτησης. Με τις πληρωμένες τεχνικές που παρέχει το SEM μπορεί να κερδηθεί χρόνος αλλά δυστυχώς αυτό κοστίζει αρκετά. Το SEO αποτελεί δωρεάν λύση εάν όλα γίνουν σωστά! Το μικρό μας μυστικό είναι: Όλες οι σελίδες που χτίζουμε είναι προσανατολισμένος προς αυτήν την κατεύθυνση(SEO)!\nΜιλήστε μαζί μας! Ρωτήστε! Συνεργαστείτε με μας!\nΣτατικοί ιστότοποι μίας σελίδας\nΈνας όμορφος ιστότοπος για την πώληση domain names. Απλό σχέδιο, όμορφα χρώματα και φιλική πλοήγηση είναι τα χαρακτηριστικά αυτού του ιστότοπου.\nΧρησιμοποιήσαμε τεχνολογία bootstrap για το σχεδιασμό.\nΈνας προσωπικός ιστότοπος με τη χρήση τεχνολογίας Drupal\nΈνας προσωπικός διαδικτυακός χώρος για έναν συγγραφέα που επίσης τον βοηθάει για να πουλήσει τα βιβλία του.\nΤο Drupal είναι ένα από τα καλύτερα CMS που κυκλοφορούν. Συμπαγές και ασφαλές, μειώνει το χρόνο δημιουργίας χωρίς να θυσιάζει πολύ την ποιότητα.\nΈνας πλούσιος ιστότοπος με στατικές σελίδες, σε πολλές γλώσσες\nΜία επιχείρηση που δραστηριοποιείται στην εσωτερική διακόσμηση διαφημίζει τις υπηρεσίες και τα προϊόντα της σε πολλές γλώσσες.\nΓια άλλη μια φορά χρησιμοποιήσαμε τεχνολογία bootstrap, καθώς και jquery. Πλήρης και ορθή αποκριτικότητα.\nΑυτός ο ιστότοπος ανοίκει σε ένα πρακτορείο ταξιδίων. Το θέμα του είναι πρωτότυπο. Η καινοτομία στο σχεδιασμό δείχνει ότι το πρακτορείο προσφέρει ξεχωριστές υπηρεσίες.\nΈνα κοινωνικό δίκτυο φτιαγμένο με Wordpress\nΕδώ έχουμε ένα κοινωνικό δίκτυο όπου οι ομάδες αναζητούν τους καλύτερους παίκτες , οι οποίοι με τη σειρά τους ψάχνουν την ομάδα των ονείρων τους. Ένα πραγματικά περίπλοκο λειτουργικό περιβάλλον.\nΟ ιστότοπος φτιάχτηκε χρησιμοποιώντας wordpress. Καταφέρνει να χειριστεί επιτυχώς όλη την πολυπλοκότητα που απαιτείται για τη σωστή λειτουργία ενός κοινωνικού δικτύου. Καλή δουλειά όχι μόνο ως προς τη λειτουργικότητα αλλά και ως προς την παρουσίαση και εμφάνιση του ιστότοπου.\nΙστότοπος φταγμένος με το Phalcon framework\nΜία νεοϊδρυθίσα εταιρεία περιγράφει της υπηρεσίες της και παρουσυάζει πολλά παραδείγματα περιπτώσεων των εργασιών της. Πραγματικά γρήγορος και ασφαλής ιστότοπος.\nΤο Phalcon framework διαδραματίζει κεντρικό ρόλο εδώ, που είναι το γρηγορότερο php framework που υπάρχει μέχρι σήμερα. Ο ιστότοπος φαίνεται άψογα σε όλα τα μεγέθη οθονών.\nΙστότοπος φτιαγμένος με το Wordpress CMS\nΜια μη κυβερνητική οργάνωση που έχει ως σκοπό την προώθηση του ποδοσφαίρου κυρίως σε άτομα νεαρής ηλικίας.\nΑυτές οι ιστοσελίδες κατασκευάστηκαν με Wordpress, κάνοντα έτσι εύκολη την προσθήκη σελίδων και άρθρων όσο συχνά χρειάζεται.\nΜία συνδεδεμένη εταιρεία που δραστηριοποιήται σε μετρήσεις ακριβείας τηλεπικοινωνιακών υπηρεσιών παρουσιάζει τις υπηρεσίες της με τα ανάλογα case studies.\nΓια άλλη μια φορά το Phalcon framework καλείται να δημιουργήσει σελίδες ταχύτατα. Το Skeleton, ένα μινιμαλιστικό και προγραμματιστικά κομψό CSS framework επιλέχθηκε γι' αυτόν τον ιστότοπο. Ο συνδυασμός του με το Phalcon βοηθά στην αστραπιαία παραγωγή σελίδων, παραδίδοντας έτσι ένα άριστο αποτέλεσμα για το χρήστη.\nΙστότοπος φταγμένος με προσαρμοσμένο κώδικα\nΣε αυτόν τον ιστότοπο παρουσιάζεται το ειδικό σύστημα προπόνησης μπάσκετ ΒΒΤ από έναν πολύ έμπειρο προπονητή.\nΈκθεση εμπορευμάτων από μαγαζί υποδημάτων.\ne-shop με το opencart CMS\nΗλεκτρονικό εμπόριο (e-commerce) φωτογραφικού υλικού και εξοπλισμού\nΤο παρών ηλεκτρονικό κατάστημα (e-shop) δημιουργήθηκε με το opencart. Η σελίδες διαμορφώθηκαν με βάση τις επιθυμίες και το γούστο του πελάτη. Ο ιστότοπος είναι γρήγορος, αποκριτικός και φιλικός στις μηχανές αναζήτησης για κάθε σελίδα προϊόντος.\nOnline κατάστημα με wordpress και woocommerce\nΚοσμηματοπωλείο - Online κατάστημα\nTο παρόν κατάστημα δημιουργήθηκε με WP και το πρόσθετο woocommerce. Ο κώδικας διορθώθηκε και προσαρμόστηκε στις ανάγκες του πελάτη.\nΗ τιμή εξαρτάται από των αριθμό των σελίδων, των γλωσσών, καθώς και από τις λειτουργίες που πρέπει να ενσωματωθούν σε αυτές (ζωντανή συνομιλία, αποστολή email κλπ). Η ελάχιστη τιμή είναι τα 400 δολάρια Αμερικής ή ισόποσο σε ευρώ.\nΗ τιμή εξαρτάται κυρίως από τις ενσωματομένες δυνατότητες και λειτουργίες. Όσο περισσότερες δυνατότητες είναι ενσωματωμένες στις σελίδες τόσος περισσότερος χρόνος απαιτείται για την κατασκευή τους. Ένα CMS (Wordpress,Drupal or Joomla) μειώνει το χρόνο ανάπτυξης του ιστοχώρου αλλά μια πιο προσαρμοσμένη λύση (συνήθως με τη χρήση κάποιου framework) είναι καταλληλότερη. Συνεπώς ο τρόπος υλοποίησης είναι ένας παράγοντας που διαμορφώνει την τελική τιμή.\nΤο βασικό στοιχείο εδώ για τον προσδιορισμό του κόστους είναι ο αριθμός των μεθόδων πληρωμής καθώς και η ποσότητα των αγαθών. Επίσης η υλοποίηση παίζει ρόλο (ποια τεχνολογία ή πλατφόρμα θα χρησιμοποιηθεί). Η τιμή εκκίνησης είναι τα 800 δολάρια Αμερικής.\nΧρειάζεστε ένα ιστότοπο γενικού τύπου; Αyτή η επιλογή είναι σωστή ορισμένες φορές. Η χρήση κάποιου CMS μειώνει το χρόνο κατασκευής, με αποτέλεσμα να κατεβάζει και το κόστος για τον πελάτη. Με αυτόν τον τρόπο μπορούμε να παραδώσουμε ιστοσελίδες με δυναμικό περιεχόμενο, και στο μέλλον μπορούμε να εμπλουτίσουμε τις σελίδες με καινούργιο περιεχόμενο. Αν και οι σελίδες είναι δυναμικές, χρεώνουμε το κόστος όσο και για την κατασκευή ενός στατικού ιστότοπου. Εάν οι λειτουργίες και δυνατότητες του ιστότοπου πρέπει να επεκταθούν στο μέλλον, τότε ο χρόνος κατασκευής μπορεί να πάρει περισσότερο τελικά απ' ότι μια προσαρμοσμένη λύση. Αυτό μακροχρόνια μπορεί να οδηγήσει σε πολύ υψηλότερα κόστη, καθιστώντας τη χρήση CMS μια κακή επιλογή.\nSEO και SEM\nSEO σε βασικό επίπεδο παρέχεται δωρεάν για τις ιστοσελίδες μας. Στην πραγματικότητα το SEO ξεκινά πριν καν κατασκευαστούν οι σελίδες ενός ιστοχώρου. Για επιπλέον προώθηση στα αποτελέσματα αναζήτησης, έπειτα από ορισμένους μήνες μπορούμε να θέσουμε νέους στόχους. Επειδή σε αυτόν τον τομέα τίποτε δεν είναι εγγυημένο, απαιτούμε να πληρωθούμε μόνο εάν αποδεδειγμένα υπάρξουν θετικά αποτελέσματα. Επίσης μπορούμε να αναλάβουμε έργα για προώθηση ακόμα και αν δεν κατασκευάστηκαν από εμάς. Και πάλι, η πληρωμή μας θα είναι απαιτητή μόνο εάν υπάρξει αναρρίχηση στην κατάταξη αναζήτησης. Όσον αφορά το μάρκετινγκ (SEM), ανακοινώνουμε την αμοιβή μας πριν το εγχείρημα, ανάλογα με τους στόχους.\nΤο SEO και το SEM χρειάζονται ανάλυση δεδομένων. Πόσες επισκέψεις δέχετε η κάθε σελίδα; Από ποια χώρα; Τι μετατρεψιμότητα(ποσοστό κλικ ανά απισκέψεις) από τις διαφημίσεις; Ποιο το κόστος ανά κλικ; Υπάρχουν σημαντικοί καθώς και λιγότερο σημαντικοί παράγοντες. Η ερμηνεία τους είναι επίσης καθοριστικη σημασίας. Η αμοιβή μας εδώ εξαρτάται από τον αριθμό των δεικτών και μεταβλητών καθώς και από τη χρονική διάρκεια. Δεν είναι όλοι οι δείκτες χρήσιμοι για κάθε ιστότοπο, επιλέγουμε μόνο αυτούς που είναι χρήσιμοι για τους πελάτες μας, ελαχιστοποιώντας έτσι το κόστος.\nΜέγιστη αποδοτικότητα της χρηματικής επένδυσης\nΜπορείτε να επικοινωνήσετε μαζί μας αφήνοντας κάποιο μήνυμα ή στέλνοντας μας απ' ευθείας email. Μπορείτε επίσης να τηλεφωνήσετε. θα σας απαντήσουμε άμεσα.\nΕρμού 2 , 4ος όροφος, Σύνταγμα, Αθήνα\n+30 231 2315378


5o Φεστιβάλ Παραδοσιακών Χορών Δήμου Αμαρουσίου | XΤΥΠΟΣ online\nΑρχική Δήμοι Αττικής Δήμος Αμαρουσίου 5o Φεστιβάλ Παραδοσιακών Χορών Δήμου Αμαρουσίου\nΟ Δήμος Αμαρουσίου και η Κοινωφελής Επιχείρηση Αθλητισμού και Πολιτισμού διοργανώνουν το 5ο Φεστιβάλ Παραδοσιακών Χορών, το Σάββατο 11 Μαΐου 2019 και ώρα 20:00, στην Πλατεία Ηρώων.\nΣτο Φεστιβάλ συμμετέχει και ο αγαπημένος λαϊκός μας ήρωας ο Καραγκιόζης με την παράσταση «Όπου γλέντι και χορός…ο Καραγκιόζης πρώτος» με καραγκιοζοπαίκτη το Γιάννη Νταγιάκο.\nΠροηγούμενο άρθροΣτη Ν. Φιλαδέλφεια ο υποψήφιος Περιφερειάρχης Αττικής Γ. Πατούλης\nΕπόμενο άρθροΘέατρο Ρεματιάς: 4 χρόνια μετά, η πόλη θυμάται και γιορτάζει


Timber Village Museum (Blind River, Καναδάς) - Κριτικές\nTimber Village Museum: Εστιατόρια στην περιοχή\nΔραστηριότητες κοντά σε: Timber Village Museum\nTimber Village Museum, Blind River - Κριτικές\nΝο 2 από 5 δραστηριότητες - Blind River\n180 Leacock Street | P0R 1B0, Blind River, Οντάριο P0R 1B0, Καναδάς\nΓια Aplace επισκεφθείτε αν είστε στο erea. Μην το χάσετε. Τοπική loging ιστορία στην καλύτερη περίπτωση. Δεν είναι πολύ μεγάλο αλλά πραγματικά υπέροχοι.\nΤο μουσείο της πόλης καταγραφής ιστορικού. Πολλά ενδιαφέροντα στοιχεία σχετικά με την πόλη, περιφέρεια και την καταγραφή της βιομηχανίας. Στην πραγματικότητα δεν είναι να δούμε, αλλά αν θέλετε ιστορικά γεγονότα και να συναντήσετε ωραίους ανθρώπους - το προσωπικό του μουσείου - θα πρέπει να πληρώσουν...επισκεφτείς.Περισσότερα\nΔεν θα μπορούσε να μπει σε\nΘέλαμε πραγματικά να επισκεφθείτε το μουσείο. Ακόμη και αν η επιγραφή έλεγε "ανοιχτή" και ο φωτισμός ήταν σχετικά, οι πόρτες ήταν κλειδωμένες και κανείς δεν απάντησε όταν εμείς χτυπήσαμε. Φύγαμε και πήγαμε πίσω σε μια ώρα - η ίδια ιστορία ... Η επιγραφή έλεγε ότι...είναι ανοιχτή 10-4:30.Περισσότερα\nΕνδιαφέρουσα ιστορία & ωραίο προσωπικό\nΑπολαύσαμε την επίσκεψη μέσα από το μουσείο ενώ στα τυφλά River, το προσωπικό ήταν φιλικό και πρόθυμο να μοιραστούν πληροφορίες για την ιστορία της πόλης. Έχουν κάποια ενδιαφέροντα αντικείμενα στην οθόνη, είναι ωραίο να βλέπουμε την ιστορία των μικρών πόλεων και οι άνθρωποι που απολαμβάνουν...τις θέσεις εργασίας τους.Περισσότερα\nστάση σε αυτό το μουσείο και ήταν ήσυχο έκπληξη να μάθετε σχετικά με την τυφλή ποτάμι. Δεν ήμασταν σίγουροι τι αυτό το Μουσείο θα προσφέρουν αλλά ήταν πολύ επιμέλεια για την ιστορία της καταγραφής στην περιοχή. Μια μεγάλη χαρά να επισκεφθείτε.\nΛάβετε γρήγορα απαντήσεις από το προσωπικό του Timber Village Museum και από προηγούμενους επισκέπτες.